All England 2022: Kian Meng-Pei Jing Bertemu Bekas Beregu No.1 Dunia Di Suku Akhir

Beregu bebas (independent), Tan Kian Meng dan Lai Pei Jing menjadi satu-satunya wakil beregu campuran Malaysia yang berjaya meloloskan diri ke peringkat suku akhir Kejohanan Badminton Terbuka Seluruh England (All England) 2022.

Pasangan yang menghuni ranking kesepuluh dunia ini mara selepas menyingkirkan beregu Thailand, Supak Jomkoh-Supissara Paewsampran secara ‘straight set’ dengan skor 21-19 dan 21-17 dalam tempoh masa 38 minit di Pusingan 16, awal pagi tadi.

YONEX All England Open Badminton Championships 2022XD – Round of 16          🇲🇾Kian Meng TAN🏅21 21 🇲🇾Pei Jing LAI🏅19 17 🇹🇭Supak JOMKOH          🇹🇭Supissara PAEWSAMPRAN🕗 in 38 minutes https://t.co/uYP0UHNRZs

Kemenangan itu membolehkan mereka melangkah ke suku akhir dan lawan yang perlu dihadapi oleh Kian Meng-Pei Jing di peringkat ini adalah bekas beregu No.1 dunia dari China, Zheng Si Wei dan Huang Ya Qiong yang kini menghuni ranking kedua dunia.

Si Wei-Ya Qiong yang juga pemenang pingat perak Sukan Olimpik 2020 mara ke suku akhir selepas menumpaskan beregu campuran Malaysia, Ong Yew Sin dan Goh Liu Ying. Mereka menumpaskannya secara ‘straight set’ dengan skor 21-5 dan 21-15 dalam tempoh masa tidak sampai setengah jam.

YONEX All England Open Badminton Championships 2022XD – Round of 16          🇨🇳Si Wei ZHENG🏅21 21 🇨🇳Ya Qiong HUANG🏅 5  15 🇲🇾Yew Sin ONG          🇲🇾Liu Ying GOH🕗 in 27 minutes https://t.co/JCJpVbwqp3

Berdasarkan rekod, Kian Meng-Pei Jing pernah bertemu Si Wei-Ya Qiong sebanyak lima kali sebelum ini. Bagaimanapun, Kian Meng-Pei Jing belum pernah merekodkan sebarang kemenangan ke atas beregu campuran China ini.

Kedua-dua pasangan ini dijadualkan berentap pada perlawanan ke-9 di Gelanggang 2. Mampukah Kian Meng-Pei Jing mencipta kejutan dan melangkah peringkat separuh akhir pada awal pagi esok?


Sukan SEA: ‘Patatimo Boys’ Pastikan Vietnam Tersingkir 3-1 Di Hadapan Penyokong Sendiri

Skuad Malaysia berhasil mengesahkan tempat ke peringkat separuh akhir dalam acara badminton berpasukan lelaki di temasya Sukan SEA 2021 selepas menyingkirkan pasukan tuan rumah, Vietnam dengan keputusan 3-1 sebentar tadi.

Pengesahan kemaraan itu dimuktamadkan oleh beregu lelaki kedua (MD2) yang turun beraksi pada perlawanan keempat, Wan Arif Junaidi dan Muhammad Haikal Nazri yang turut terkenal dengan julukan “Patatimo Boys”.

Gandingan beregu yang berasal dari Terengganu dan Kelantan masing-masing ini mencipta kemenangan ke atas beregu Nguyen Dinh Hoang dan Tran Dinh Manh dengan skor 15-21, 21-12 dan 22-20.

RESULTS: #SEAGames2021 QF (Men’s Team)

Lee Shun Yang def. Le Duc Phat 21-19 27-25#DemiMalaysia#BadmintonMalaysia pic.twitter.com/rll9PP7Lcq

— BAM (@BA_Malaysia) May 16, 2022

Sebelum itu, Malaysia berhasil mendahului 2-1 hasil kemenangan yang disumbangkan oleh beregu pertama (MD1) Man Wei Chong dan Tee Kai Wun pada perlawanan kedua. Mereka merekodkan kemenangan ke atas Do Tuan Duc-Pham Hong Nam dengan keputusan 21-8, 20-22 dan 21-18.

Satu lagi kemenangan disumbangkan oleh perseorangan kedua (MS2), Lee Shun Yang yang menghasilkan kemenangan secara “straight set” ke atas Le Duc Phat dengan skor 21-19 dan 27-25.

Malaysia hanya tumpas pada perlawanan pertama dimana perseorangan pertama (MS1), Jacky Kok Jing Hong kalah kepada Nguyen Tien Minh dengan skor 14-21, 26-24 dan 7-21.

Sementara itu, skuad lelaki negara yang berjaya melangkah ke separuh akhir akan bertemu pasukan negara seberang tambak, Singapura di peringkat separuh akhir.

Perlawanan ini akan berlangsung pada hari esok (17 Mei) di venue yang sama, Bac Giang Gymnasium dengan perlawanan dijadualkan bermula jam 4 petang waktu Malaysia.

Featured Image: Badminton Association of Malaysia


Terengganu Sasar Bawa Pulang Satu Kejuaraan Musim 2022 – Mohd Fadhil

Satu sasaran yang realistik dan lebih baik cuba dicapai oleh pasukan berpangkalan di pantai timur iaitu Terengganu FC dalam saingan Liga Malaysia 2022 kelak.

Pengurus baharu Terengganu, Mohd Fadhil Wahab yang diperkenalkan secara rasmi pada hari ini menyatakan skuad ‘Black and White’ ini mensasarkan untuk membawa pulang sekurang-kurangnya satu kejuaraan pada musim hadapan.

Haji Mohd Fadhil tandatangani kontrak sebagai pengurus pasukan Terengganu FC 2022. Baca selanjutnya ⬇https://t.co/a3x6j0Q8SD

Bercakap mengenai persiapan pasukan, Fadhil turut memaklumkan para pemain Terengganu khususnya kalangan pemain tempatan telah mula melaporkan diri, semalam. Sementara itu, kalangan pemain-pemain import pula akan melaporkan diri dalam masa yang terdekat.

Antara pemain import yang telah diumumkan oleh Terengganu adalah penyerang, Kpah Sherman dan Tchetche Kipre serta pertahanan, Pape Diakite. Mereka turut mengekalkan dua pemain import musim lalu iaitu pemain tengah, Habib Haroon dan penyerang, Jordan Mintah.

Sebagai rekod, saingan musim lalu menyaksikan pasukan yang dibimbing oleh Nafuzi Zain ini berhasil menamatkan saingan Liga Super di tangga keempat serta mara ke peringkat separuh akhir dalam saingan Piala Malaysia.


Malaysia Masters: Pearly-Thinaah Bertemu Beregu No.2 Dunia Di Pusingan 16

Beregu wanita utama negara, Pearly Tan dan Thinaah Muralitharan tidak berhadapan masalah besar untuk mengatasi pasangan No.2 India di peringkat Pusingan 32 saingan Malaysia Masters.

Pasangan negara yang menghuni ranking kesepuluh dunia pada ketika ini berhasil menumpaskan Treesa Jolly dan Gayatri Puella secara “straight set” dalam tempoh masa 33 minit.

Pertarungan sulung melibatkan kedua-dua pasangan ini di pentas antarabangsa berakhir dengan skor 21-14 dan 21-14.

Tiada masalah buat beregu wanita kita untuk mara ke pusingan seterusnya selepas menang straight sets ke atas lawan. #BWFWorldTour #KamiTeamMalaysia pic.twitter.com/fLbm2wmou7

— Team Malaysia (@TeamMsia) July 5, 2022

Ia sekaligus membolehkan Pearly-Thinaah menempah tiket kemaraan ke peringkat Pusingan 16 bagi saingan berstatus Jelajah Dunia Super 500 BWF ini.

Sementara itu, di Pusingan 16 kelak, Pearly-Thinaah akan berhadapan dengan lawan yang sukar iaitu pasangan Jepun yang berada di ranking kedua dunia, Yuki Fukushima dan Sayaka Hirota.

Pasangan dari negara matahari terbit ini mara selepas menundukkan beregu India, Ashwini Bhat dan Shikha Gautam di Pusingan 32, petang tadi.


Kejohanan Remaja Dunia BWF: China Sapu Bersih Kategori Beregu, Taiwan & Jepun Juarai Acara Perseorangan

Kejohanan Remaja Dunia BWF 2022 – sebuah saingan untuk remaja berusia bawah 19 tahun (B-19) yang berlangsung di Sepanyol telah menutup tirainya semalam.

Ianya ditutup dengan tiga wakil dari negara tembok besar iaitu China menyapu bersih kejuaraan bagi ketiga-tiga kategori beregu iaitu lelaki, wanita dan campuran.

Wakil China pertama yang mengesahkan kejuaraan dalam saingan ini adalah beregu campurannya, Zhu Yi Jun dan Liu Sheng Shu. Gandingan ini merangkul kejuaraan selepas menundukkan pasangan senegaranya, Liao Pin Yi dan Huang Ke Xin.

Give it up to Zhu Yi Jun and Liu Sheng Shu – the new mixed doubles world junior champions! 🇨🇳👏#BWFWorldJuniors #Santander2022

— BWF (@bwfmedia) October 30, 2022

Kemudiannya, wakil China dalam kategori beregu wanita, Liu Sheng Shu dan Wang Ting Ge turut sama mengikuti jejak langkah itu dengan menumpaskan wakil Indonesia, Meilysa Trias Puspita Sari dan Rachel Allessya Rose.

Ianya dilengkapkan dengan beregu lelaki, Xu Hua Yu dan Zhu Yi Jun merakamkan kemenangan ke atas gandingan Indonesia, Putra Erwiansyah dan Patra Harapan sekaligus muncul juara bagi kategori beregu lelaki.

Untuk makluman, China hampir-hampir sahaja membawa pulang empat pingat daripada kejohanan ini. Namun begitu, ianya tidak dapat direalisasikan memandangkan perseorangan wanitanya, Yuan An Qi tumpas dalam perlawanan akhir kepada wakil Jepun, Tomoka Miyazaki.

A frail-looking 16-year-old with a magic wrist conjured a sparkling show in the women's singles final of the #BWFWorldJuniors.@santander2022_ | #Santander2022 https://t.co/hbMEuQPBAH

— BWF (@bwfmedia) October 31, 2022

Bagi acara perseorangan lelaki, kejuaraan menjadi milik pemain Taiwan, Kuo Kuan Lin dengan menumpaskan wakil India, S. Sankar Muthusamy Subramaniam.

Sebagai rekod, Kejohanan Remaja Dunia BWF edisi kali ini menyaksikan tiada sebarang wakil negara mara di peringkat suku akhir. Ianya berpunca daripada baki empat wakil terakhir negara terkandas di Pusingan 16.


Syarifuddin Tamat Di Kedudukan Ke-24 Dalam Perlumbaan Moto3 di Portugal

Pelumba muda negara, Syarifuddin Azman yang mendapat peluang untuk beraksi dalam saingan Kejuaraan Dunia Moto3 menamatkan perlumbaan pertamanya untuk musim ini di Portugal di kedudukan ke-24.

Keputusan ini menjadikan pelumba berusia 20 tahun ini gagal meraih sebarang mata daripada perlumbaan yang berlangsung di Litar Antarabangsa Algarve, semalam.

Pelumba yang dikenali ramai dengan panggilan Damok itu memulakan perlumbaan dari petak ke-20. Damok yang menunggang jentera Honda bersama pasukan Rivacold Snipers Team itu menamatkan perlumbaan tersebut dalam tempoh 39 minit 0.714 saat.

🚦 WE'RE RACING IN PORTUGAL 🚦

Rocketship start from the poleman @Denizoncu53! 🚀#Moto3 | #PortugueseGP 🇵🇹 pic.twitter.com/t7siDZzIOK

— MotoGP™🏁 (@MotoGP) April 24, 2022

Untuk makluman semua, Damok mendapat peluang untuk beraksi dalam perlumbaan Moto3 bagi menggantikan pelumba Snipers Team, Alberto Surra yang diketepikan ekoran kecederaan untuk dua perlumbaan.

Ini bermakna Damok boleh menebus kekecewaannya dalam perlumbaan semalam pada dalam perlumbaan Moto3 seterusnya di Sepanyol.

Perlumbaan berikutnya akan berlangsung di Litar Jerez, bermula 29 April hingga 1 Mei kelak.


Coach Brad: Pemain SGV Freiberg, Annil Mampu Bermain Lebih Daripada Satu Posisi

Penyenaraian pemain muda yang beraksi dalam kancah bola sepak Jerman, Annil Vigneswaran dalam skuad kebangsaan bawah 22 tahun (B-22) bagi mengharungi kelayakan Piala Asia B-23 menimbulkan perdebatan hangat dalam kalangan peminat bola sepak tanah air.

Hal ini kerana pemain tersebut tidak pernah dipanggil menyertai kem latihan pusat yang diadakan sepanjang tahun ini. Tambahan pula, aksinya dalam kancah bola sepak Jerman tidak diketahui jelas oleh para peminat.

Segelintir peminat merasakan penyenaraian Annil ini seumpama ‘tangkap muat’ oleh barisan kejurulatihan.

Namun begitu, ketua jurulatih skuad B-22 negara, Brad Maloney menjelaskan perkembangan Annil di sana telah dipantau oleh barisan kejurulatihan sejak sekian lama dan penyenaraian pemain itu atas faktor kemampuannya untuk beraksi di pelbagai posisi.

“Berhubung isu Annil ini, kami barisan kejurulatihan sebenarnya telah lama memantau perkembangan dan prestasinya. Bukan kita tak tengok langsung dan terus tiba-tiba meletakkan nama dia dalam senarai 23 pemain ke Mongolia ini.

“Penolong jurulatih, Khan Hung Meng pernah melatih pemain ini sebelum dia ke Jerman beberapa tahun yang lalu dan dia dilihat sebagai seorang pemain yang berbakat besar dan sejak itu, prestasinya sudah pun mula dipantau.

“Annil kemudian telah pulang ke Malaysia pada Disember tahun lalu untuk menyertai kem latihan pusat skuad B-19 kebangsaan tetapi malangnya kem latihan pusat pada masa itu tidak dapat dijalankan kerana Pusingan Akhir Kejuaraan B-19 AFC 2021 dibatalkan.

“Tapi sejak dari itu, kami sentiasa memantau perkembangan prestasinya di Jerman dan berdasarkan video dan maklum balas yang diterima, cukup positif.

“Keputusan telah pun dibuat dan dia juga boleh bermain di beberapa posisi, seorang pemain yang versatil dan boleh menjadi aset kepada pasukan. Kami barisan kejurulatihan berasakan yang dia mampu memberi sumbangan kepada pasukan pada saingan kelayakan ini,” jelas Coach Brad.

Untuk makluman semua, difahamkan pemain berusia 18 tahun yang beraksi bersama SGV Freiberg B-19 ini mampu bermain selaku pertahanan dan penyerang.


Menentang Selangor Akan Menjadi Perlawanan Yang Sukar – Benjamin Mora

Ketua jurulatih Johor Darul Ta’zim (JDT), Benjamin Mora menjangkakan perlawanan menentang Selangor pada aksi ke-15 Liga Super akan menjadi satu perlawanan yang sukar.

Lebih-lebih lagi skuad Harimau Selatan akan menghadapi Red Giants di gelanggang lawan iaitu Stadium Majlis Bandaraya Petaling Jaya (MBPJ), Rabu ini.

“Bagi saya, ya (perlawanan yang sukar). Setiap perlawanan yang kami hadapi sehingga tamat saingan liga adalah sukar.”

“Selangor merupakan salah sebuah pasukan yang sukar (dihadapi) pada pusingan kedua liga, kami pula akan bertandang ke tempat lawan, sudah tentu ia akan menjadi perlawanan yang sukar.” katanya dalam sidang media selepas menumpaskan UiTM FC dengan keputusan 3-1, semalam.

Bagaimanapun, jurulatih kelahiran Mexico ini tetap menjangkakan pasukannya kekal menampilkan aksi yang baik di atas padang dan mampu meraih kemenangan dalam perlawanan tersebut untuk terus mengukuhkan kedudukan di puncak liga.

Disebalik jangkaan yang penuh positif tersebut, terbit sedikit kerisauan daripada nada suara Mora sekiranya anak-anak buahnya hilang tumpuan di atas padang pada perlawanan berikutnya.

“Saya tidak terlalu risaukan Selangor, saya risau akan JDT, saya risaukan permainan JDT, sebabnya jika JDT melakukan tugasnya secara 100% ia akan menjadi sangat sukar untuk pasukan lawan mendapatkan peluang, jika kami tidak fokus dan memberikan peluang, mereka akan hukum kami.”

“Tetapi Selangor merupakan sebuah pasukan yang bagus, mereka telah menunjukkan semangat untuk merebut kejuaraan dan itu merupakan satu perkara yang baik kerana sekarang ini kita mempunyai Terengganu, Kedah dan Selangor yang semakin meningkat sebagai sebuah pasukan. Ini merupakan sebuah pertandingan yang bagus.” jelasnya.

Untuk makluman semua, awal musim lalu, pertembungan antara kedua-dua terikat 1-1 di Stadium Sultan Ibrahim, Iskandar Puteri hasil jaringan Ifedayo Olusegun (7’) dan Bergson da Silva (12’).

Featured Image: JOHOR Southern Tigers


Pemain Bayern Munich Paling Ramai Sertai Piala Dunia 2022

Selepas kesemua negara mengumumkan senarai pemain yang akan menyertai Piala Dunia 2022, pemain kelab berpangkalan di Jerman, Bayern Munich dilihat paling ramai dapat menyertai kejohanan bola sepak paling berprestij itu.

Berdasarkan pemerhatian, seramai 17 orang pemain Bayern Munich terpilih untuk menyertai skuad negara masing-masing. Tujuh daripadanya terpilih untuk menyertai skuad Jerman iaitu Manuel Neuer, Leon Goretzka, Serge Gnabry, Leroy Sane, Jamal Musiala, Joshua Kimmich dan Thomas Muller.

Ianya diikuti dengan empat pemain yang menyertai skuad Perancis iaitu Lucas Hernandez, Dayot Upamecano, Benjamin Parvard dan Kingsley Coman.

Manakala baki enam pemain lagi iaitu Matthijs de Ligt, Sadio Mane, Alphonso Davies, Josip Stanisic, Eric Maxim Choupo-Moting dan Noussair Mazraoui dipanggil untuk menyertai Belanda, Senegal, Kanada, Croatia, Cameroon dan Maghribi masing-masing.

Mengikuti rapat Bayern Munich adalah FC Barcelona dan Manchester City yang mempunyai 16 pemain masing-masing terpilih menyertai saingan Piala Dunia edisi kali ini.

Tujuh pemain Barcelona telah disenaraikan untuk menyertai skuad kebangsaan Sepanyol iaitu Eric Garcia, Jordi Alba, Sergio Busquets, Gavi, Pedri, Ferran Torres dan Ansu Fati.

Sementara itu, Frenkie de Jong dan Memphis Depay pula dipanggil mengisi skuad Belanda. Dua lagi pemain, Jules Kounde dan Ousmane Dembele pula dipanggil skuad Perancis.

Baki lima lagi pemain menyertai skuad Brazil, Denmark, Jerman, Poland dan Uruguay masing-masing.

Bagi Manchester City, lima daripadanya terpilih menyertai skuad England iaitu John Stones, Kyle Walker, Kalvin Phillips, Phil Foden dan Jack Grealish.

Tiga pemain lagi yang terdiri daripada Joao Cancelo, Ruben Dias dan Bernardo Silva pula akan bersama-sama skuad Portugal. Dan dua pemain, Aymeric Laporte dan Rodri menyertai skuad Sepanyol.

Baki enam pemain lain bakal bersama Argentina, Belgium, Brazil, Jerman, Belanda dan Switzerland.


Usain Bolt Memfailkan Gaya Kemenangan Sebagai Tanda Dagang

Pelari pecut popular dunia, Usain Bolt, kini dilihat telah memfailkan permohonan tanda dagang berbentuk logo gaya kemenangan yang selalu digayakan oleh Usain Bolt selepas berjaya memenangi sesuatu acara.

Usain Bolt sering mengayakan dengan berdiri sedikit kebelakang, dan mengangat tangan tunjuk ke langit.

Usain Bolt has filed a trademark application for his victory pose.

The filing, made on August 17th, indicates that @usainbolt plans to use the logo in connection with:

1. Sunglasses2. Jewelry3. Bags4. Clothing5. Sporting goods6. Restaurants and sports bars#UsainBolt pic.twitter.com/dxuUfPJbE1

— Josh Gerben (@JoshGerben) August 22, 2022

Pelari yang telah bersara ini dilihat memfailkan tanda dagang untuknya pada minggu lepas di Amerika Syarikat.

Melalui pemfailan, ia dilihat logo tersebut akan digunakan pada sejumlah produk, termasuk produk sukan, beg, restoran, kaca mata dan sebagainya.

A post shared by Usain St.Leo Bolt (@usainbolt)

Dengan ini, ia turut memberikan petanda Usain Bolt akan lebih memfokuskan kepada pelesenan atau perniagaan dengan jenama sendiri selepas ini.


Konfederasi Hoki Malaysia Dapat Tajaan Tiga Unit Peugeot 5008

Syarikat pengedar kenderaan, Bermaz Auto Alliance Sdn Bhd diperkenalkan sebagai salah satu penaja serta Rakan Automotif Rasmi buat Konfederasi Hoki Malaysia (MHC), pada hari ini.

Hasil penajaan ini, MHC menerima tiga unit kenderaan jenis kenderaan utiliti sukan (SUV) buatan syarikat berpangkalan di Perancis model Peugeot 5008.

Satu majlis penajaan telah diadakan di Bilik Pameran Jualan Peugeot di Glenmarie, Shah Alam yang disempurnakan oleh Pengerusi Eksekutif Bermaz Auto Berhad, Dato’ Seri Ben Yeoh, Pengarah Urusan Bermaz Auto Alliance, Dato’ Wong Kin Foo bersama Presiden MHC, Dato’ Sri Subahan Kamal.

Pada masa yang sama, Subahan mengharapkan lebih banyak syarikat-syarikat datang dan mengikuti jejak langkah Bermaz Auto Alliance Sdn Bhd sebagai penaja dan menyumbang kepada ke arah meningkatkan lagi tahap sukan hoki di Malaysia.

Featured Image: Malaysian Hockey Confederation


Terbuka Perancis: Sze Fei-Izzuddin Dikejutkan Beregu Bebas Malaysia Pada Pusingan 32

Pasangan beregu lelaki negara yang baru sahaja menduduki ranking ke-19 dunia, Goh Sze Fei dan Nur Izzuddin terpaksa pulang awal daripada kejohanan Terbuka Perancis 2021.

Hal ini kerana Sze Fei-Izzuddin terpaksa akur tumpas kepada pasangan beregu bebas (Independent Players) Malaysia, Ong Yew Sin dan Teo Ee Yi pada Pusingan 32 yang berlangsung pada malam tadi.

Ranking BWF: Semi-finalis Terbuka Denmark Sze Fei-Izzuddin Memasuki Kelompok 20 Beregu Terbaik Dunia

Perlawanan yang berlangsung dengan sengit itu menyaksikan Yew Sin-Ee Yi yang menghuni ranking ke-16 dunia memenangi perlawanan dengan pungutan mata 22-24, 22-20 dan 21-17.

Kejayaan pasangan beregu bebas Malaysia ini menumpaskan Sze Fei-Izzuddin membolehkan mereka mara ke Pusingan 16. Menanti mereka di pusingan tersebut adalah beregu England, Callum Hemming dan Steven Stallwood yang menduduki tangga ke-71 dunia.

Sebagai tambahan, sebelum ini, Sze Fei-Izzuddin yang berusia 24 dan 23 tahun masing-masing meraih perhatian ramai peminat sukan badminton tanah air apabila menjadi satu-satunya wakil Malaysia yang lolos ke peringkat separuh akhir Terbuka Denmark.

Sementara itu, perjalanan Yew Sin-Ee Yi pula terhenti di peringkat suku dalam kejohanan yang sama, pada minggu lalu.

Featured Image: Badminton Photo / Badminton Association of Malaysia


Kelantan FC Sudah Buat Permohonan Tanah Untuk Pusat Latihan Sejak 2 Tahun Lalu

Pemilik Kelantan FC, Norizam Tukiman memaklumkan pihaknya telah memohon tanah untuk dijadikan tapak pembinaan pusat latihan pasukan tersebut sejak dua tahun lalu.

Bagaimanapun, skuad yang berjulukan The Red Warriors ini masih tidak mendapat sebarang jawapan berhubung dengan permohonan tersebut sehingga ke hari ini.

Menurut laporan akhbar tempatan, Berita Harian, Norizam atau dikenali sebagai Zamsaham menyasarkan untuk membina sebuah pusat latihan yang lengkap dengan tempat penginapan, padang sintetik, padang futsal dan fasiliti-fasiliti lain di atas tanah berkeluasan tidak kurang 10 hektar.

Baca: TRW Kelantan FC Bakal Bina Pusat Latihan Setanding JDT

“Kita sudah buat permohonan sejak dua tahun lalu, namun hingga kini tidak tahu status permohonan sama ada dalam proses dipertimbangkan, diluluskan atau apa…”

“Kita bersangka baik mungkin sebab Perintah Kawalan Pergerakan (PKP), tapi sekarang dah tak ada alasan sebab aktiviti sudah dibenarkan,” katanya seperti dipetik daripada portal akhbar terbabit.

Dimaklumkan, segala kos pembinaan pusat latihan tersebut akan ditanggung sepenuhnya oleh kelab dan hanya memerlukan kerjasama daripada pihak kerajaan negeri atau pihak berkaitan.

Selain itu, Norizam turut juga bersedia jika kerajaan negeri mahu membuat perjanjian bangun, guna, serah atau BOT (Build, Operate, Transfer) bagi kawasan yang akan dibangunkan.

“Kelab (Kelantan FC) dah lama, tapi tiada aset, ni kita nak buat aset. Kalau betul serius dalam membangunkan masa depan bola sepak negara, inilah caranya,” katanya lagi.

Difahamkan, Kelantan FC bercadang untuk mendirikan pusat latihan tersebut di Tumpat tetapi bertindak ‘menarik brek’. Ia berikutan kawasan tersebut sering dinaiki air apabila di musim hujan atau tengkujuh.


Terbuka Thailand: Peng Soon-Yee See Atasi Pasangan No.1 Singapura

Kekecewaan beregu campuran bebas (independent) tanah air, Chan Peng Soon dan Cheah Yee gagal melepasi saingan Pusingan 32 di Malaysia Masters pada minggu lepas nampaknya tidak berulang dalam saingan Terbuka Thailand pada minggu ini.

Ini selepas Peng Soon-Yee See yang menghuni ranking ke-37 dunia berhasil melakar kemenangan ke atas gandingan No.1 Singapura, Terry Hee Yong Kai dan Jessica Tan Wei Han dalam perlawanan Pusingan 32 yang berlangsung di Stadium Tertutup Huamark, sebentar tadi.

Dalam perlawanan tersebut, Peng Soon-Yee See berjaya menumpaskan gandingan yang berada di ranking ke-26 dunia terbabit selepas mengharungi tiga set permainan yang berlangsung hampir satu jam lamanya.

TOYOTA GAZOO RACING Thailand Open 2023XD – R32             🇲🇾CHAN Peng Soon🏅15 21 22 🇲🇾CHEAH Yee See🏅             🇸🇬HEE Yong Kai Terry21 11 20 🇸🇬TAN Wei Han Jessica

— BWFScore (@BWFScore) May 31, 2023

Pertarungan bermula dengan angkah kiri buat Peng Soon-Yee See apabila tumpas dengan skor 15-21. Bagaimanapun, gandingan pemain berusia 35 dan 27 tahun ini berhasil bangkit pada set kedua untuk melakar skor  21-11 sebelum menutup set ketiga dengan skor 22-20.

Kemenangan itu sekaligus menjadikan Peng Soon-Yee See mengulangi kejayaan menumpaskan lawan yang sama ketika pertemuan sulung mereka sekitar enam tahun lalu dalam saingan Terbuka Macau 2017.

Pada masa yang sama, kemenangan ini membolehkan Peng Soon-Yee See membolot tiket ke Pusingan 16 bagi kejohanan Jelajah Dunia BWF bertaraf Super 500 ini. Menanti mereka di peringkat tersebut adalah gandingan Korea yang menghuni ranking kesepuluh dunia, Kim Won-ho dan Jeong Na-eun.

Featured Image: Perodua Malaysia Masters 2023


Ranking BWF: Tiga Beregu Lelaki Malaysia Berada Dalam ‘Top 10’ Dunia

Malaysia menjadi negara terbaharu yang mempunyai tiga beregu lelaki yang menghuni kelompok 10 pasangan badminton terbaik dunia selepas Indonesia.

Perkembangan ini hadir selepas kemaskini ranking dunia terbaru oleh Persekutuan Badminton Dunia (BWF) pada hari ini memperlihatkan gandingan Goh Sze Fei dan Nur Izzuddin melompat ke tangga kesepuluh buat kali pertama dalam karier mereka.

Sze Fei-Izzuddin berada di ranking kesebelas dunia pada minggu lalu. Mereka berhasil menduduki ranking kesepuluh setelah merampas kedudukan itu daripada beregu Korea, Choi Sol-gyu dan Seo Seung Jae.

Ia sekaligus memasukkan mereka dalam kelompok 10 pasangan terbaik bersama-sama dua lagi pasangan negara iaitu Ong Yew Sin dan Teo Ee Yi (ranking ke-9) dan juara Kejohanan Dunia BWF, Aaron Chia dan Soh Wooi Yik (ranking ke-5).

Sebagai rekod, kali terakhir Malaysia mempunyai tiga beregu lelaki dalam kelompok 10 pasangan terbaik dunia adalah sekitar 13 tahun yang lalu – pada pertengahan November 2009.

Ketika itu, tiga pasangan negara yang menduduki kelompok tersebut adalah gandingan Koo Kien Keat dan Tan Boon Heong (ranking pertama), Mohd Zakry Abdul Latif dan Mohd Fairuzizuan Mohd Tazari (ranking ke-7) serta Choong Tak Fok dan Lee Wan Wah (ranking ke-9).

Berbalik kepada kelompok semasa 10 pasangan lelaki terbaik dunia, kedudukan tiga beregu Indonesia kekal tidak berubah dengan Marcus Gideon-Kevin Sanjaya (ranking pertama), Hendra Setiawan-Mohammad Ahsan (ranking ke-4) dan Fajar Alfian-Muhammad Rian Ardianto (ranking ke-6).

Baki empat pasangan yang lain adalah beregu Jepun, Takuro Hoki-Yugo Kobayashi (ranking ke-2) beregu Taiwan, Lee Yang-Wang Chi Lin (ranking ke-3), beregu Denmark, Kim Astrup-Anders Rasmussen (ranking ke-7) dan beregu India, Satwiksairaj Rankireddy-Chirag Shetty (ranking ke-8).


Cristiano Ronaldo mahu ke PSG tetapi dihalang Covid-19

Cristiano Ronaldo dilaporkan mahu meninggalkan Kota Turin dan menyertai kelab yang bersaing dalam kancah Ligue 1 iaitu Paris Saint-Germain (PSG).

Menurut laporan France Football, Cristiano tidak begitu berpuas hati dengan tahap yang dipersembahkan oleh rakan sepasukannya di Juventus walaupun telah meraih kejuaraan Serie A dua musim berturut-turut.

Selain itu, pemenang anugerah Ballon d’Or sebanyak lima kali turut mengimpikan peluang untuk bermain disamping Neymar dan juga Kylian Mbappe di Stadium Parc des Princes di Kota Paris.

Perancis juga memberikan kenangan manis buat Cristiano selaku pemain kebangsaan Portugal apabila dinobatkan sebagai juara Euro 2016 setelah berjaya menumpaskan skuad tuan rumah, 1-0 hasil jaringan Eder.

Sebelum ini, perpindahan itu hampir pasti direalisasikan dan hanya memerlukan tandatangan Cristiano di atas kertas kontrak namun pandemik Covid-19 yang melanda dunia sejak awal tahun menjadi penghalang segala-galanya.

Ini kerana Covid-19 menyebabkan kedudukan kewangan kelab-kelab bola sepak terkesan dan menyukarkan mereka menyediakan dana untuk menandatangani pemain baharu semasa jendela perpindahan.


Kelab Amatur Cheras Raptors Jalin Kerjasama Dengan Palamos CF

Sebuah kelab amatur berpangkalan di Cheras iaitu Cheras Raptors FC mengumumkan memeterai memorandum persefahaman (MOU) dengan sebuah kelab bola sepak di Sepanyol.

Menerusi kenyataan yang dikeluarkan, Cheras Raptors yang kini beraksi dalam kejohanan amatur, A Ligue telah membuat perjanjian bersama Palamos CF yang terletak di pekan Costa Brava dalam wilayah Catalonia.

Baca: Situasi Menang-Menang Jika Kelab Malaysia Bekerjasama Dengan Kelab Sepanyol

“Menerusi kerjasama  ini, melalui syarikat Perfect Football Eu, sebuah badan yang menguruskan kelab Palamos CF, meletakkan Cheras Raptors adalah  di bawah Asean Partnership Programme mereka.

“Antara teras kerjasama ini, termasuklah kerjasama mengadakan Klinik Bola Sepak dan juga menaja beberapa pemain Cheras Raptors, menimba pengalaman di sana.” tulis kenyataan kelab pada hari ini.

Untuk makluman semua, Palamos CF yang berusia melebihi 120 tahun merupakan sebuah pasukan yang beraksi dalam divisyen enam bola sepak Sepanyol.

Baca: Kerjasama Langkawi City-Borussia Dortmund, Banyak Yang Boleh Dipelajari – Tun M


Terbuka Taipei: Yew Sin-Ee Yi Mara Ke Pusingan 16 Bertemu Azriyn-Wee Kiong

Gandingan lelaki negara, Ong Yew Sin dan Teo Ee Yi mara ke pusingan seterusnya selepas menewaskan wakil Chinese Taipei, Chiu Hsiang-Chieh dan Yang Ming-Tse dalam Pusingan 32 Terbuka Taipei, sebentar tadi.

Bertemu buat kali pertama, beregu negara yang dilihat sebagai pilihan tewas pada set pertama dengan skor 15-21 kepada pasangan yang berada di tangga ke-49 dunia.

Namun, Yew Sin-Ee Yi bangkit pada set kedua dengan skor 21-12 sebelum mengesahkan kemenangan menerusi set ketiga berkeputusan 21-15 dalam perlawanan yang berlangsung selama 42 minit di Arena Tian-Mu.

YONEX Taipei Open 2023MD – R32             🇲🇾ONG Yew Sin🏅15 21 21 🇲🇾TEO Ee Yi🏅             CHIU Hsiang Chieh21 12 15 YANG Ming-Tse

— BWFScore (@BWFScore) June 20, 2023

Kemenangan itu sekaligus mengekalkan rekod bersih pasangan lelaki negara tersebut untuk sekurang-kurangnya mara ke Pusingan 16 di dalam semua kejohanan disertai mereka pada tahun ini.

Kemenangan tersebut juga bakal menemukan dua beregu kebangsaan di Pusingan 16 setelah satu lagi wakil negara, Nur Mohd Azriyn Ayub Azriyn dan Tan Wee Kiong berjaya lolos hasil kemenangan ke atas wakil Republik Korea.

Pasangan yang kali pertama digandingkan, Azriyn-Wee Kiong menang ke atas Kim Young Hyuk dan Wang Chan dalam pertarungan tiga set yang berakhir dengan keputusan 21-17, 18-21 dan 23-21 berpihak kepada gandingan Malaysia.

Featured Image: Badminton Association of Malaysia


Terbuka Jepun: Tang Jie-Ee Wei Jumpa Beregu No.1 Dunia Di Pusingan 16

Beregu campuran No.2 tanah air, Chen Tang Jie dan Toh Ee Wei memulakan kempen Terbuka Jepun 2023 dengan langkah kanan apabila berjaya mencatatkan kemenangan ke atas lawannya, Robin Tabeling dan Selena Piek di Pusingan 32.

Bukan itu sahaja, Tang Jie-Ee Wei turut melakar kemenangan terbabit dengan bergaya setelah berhasil menundukkan pasangan Belanda yang menghuni ranking kelapan dunia itu secara “straight set” dengan skor 21-15 dan 21-18 dalam tempoh 30 minit permainan sahaja.

DAIHATSU Japan Open 2023XD – R32          🇲🇾CHEN Tang Jie🏅21 21 🇲🇾TOH Ee Wei🏅          🇳🇱Robin TABELING15 18 🇳🇱Selena PIEK

— BWFScore (@BWFScore) July 25, 2023

Dengan keputusan ini, Tang Jie-Ee Wei kini mendahului rekod pertemuan ke atas Robin-Selena dengan dua kemenangan daripada tiga pertemuan.

Sebagai rekod, pertemuan julung kalinya melibatkan kedua-dua beregu ini di Terbuka Swiss pada Mac lalu memihak kepada Robin-Selena sebelum Tang Jie-Ee Wei membalas dendam pada pertemua kedua di Terbuka Singapura pada bulan lalu.

Pada masa yang sama, kemenangan ini sekaligus menghantar Tang Jie-Ee Wei ke Pusingan 16 bagi kejohanan Jelajah Dunia BWF Super 750. Namun begitu, cabaran besar menantikan mereka apabila bakal bertemu beregu No.1 dunia dari China, Zheng Si Wei dan Huang Ya Qiong atau di peringkat terbabit.

DAIHATSU Japan Open 2023XD – R32          🇨🇳ZHENG Si Wei🏅21 21 🇨🇳HUANG Ya Qiong🏅          🇯🇵Hiroki MIDORIKAWA8 13 🇯🇵Natsu SAITO

— BWFScore (@BWFScore) July 25, 2023

Si Wei-Ya Qiong yang telah berhasil meraih ketiga-tiga saingan Super 1000 setakat ini melakar kemaraan tersebut selepas menumpaskan beregu tuan rumah yang berada di ranking ke-21, Hiroki Midorikawa dan Natsu Saito juga secara “straight set” dengan skor 21-8 dan 21-13 dalam tempoh masa 29 minit.

Untuk makluman, pertarungan antara Tang Jie-Ee Wei dan Si Wei-Ya Qiong pada hari Khamis nanti bakal menjadi pertemuan sulung memandangkan kedua-duanya belum pernah berentap sesama sendiri di pentas antarabangsa sehingga ke hari ini.

Featured Image: Perodua Malaysia Masters 2023


Lee Zii Jia Disarankan Tarik Diri Salah Satu Kejohanan Di Indonesia

Jaguh badminton perseorangan lelaki negara, Lee Zii Jia disarankan untuk menarik diri salah satu daripada tiga kejohanan yang akan berlangsung di Indonesia dalam tempoh 3 minggu mendatang.

Zii Jia yang menamatkan saingan Terbuka HYLO selaku naib juara pada minggu lalu dijadualkan menyertai kejohanan Indonesia Masters Jelajah Dunia Super 750 (16-21 November) dan Terbuka Indonesia Jelajah Dunia Super 1000 (23-28 November).

Sementara itu, pemain berusia 23 tahun ini sedang menghuni tangga pertama ranking Jelajah Dunia BWF hampir layak untuk beraksi dalam Kejohanan Jelajah Dunia Akhir BWF yang turut dilangsungkan di Indonesia bermula 1 hingga 5 Disember nanti.

Mengulas mengenai tiga kejohanan yang akan disertai oleh Zii Jia dalam tempoh tiga minggu berturut-turut itu, menurut laporan Berita Harian, legenda badminton negara, Datuk Rashid Sidek berpandangan agar pemain kelahiran Kedah ini menarik diri salah satu daripada kejohanan yang dinyatakan di atas.

“Zii Jia perlu bincang dengan pengurusan BAM (Persatuan Badminton Malaysia). Tidak boleh sertai ketiga-tiga kejohanan di Indonesia itu kerana dia juga perlu rehat yang secukupnya.

“Kalau dia tetap beraksi dalam ketiga-tiga kejohanan itu, harapan orang pada dia tinggi dan itu juga boleh beri kesan kepada mental dia sekiranya dia gagal menghasilkan keputusan yang baik,” katanya seperti dipetik daripada portal akhbar tersebut.

Pada masa yang sama, Rashid yang kini merupakan jurulatih kepada pemain badminton para negara turut menasihatkan Zii Jia agar bijak memilih kejohanan yang mahu disertai.

Beraksi dalam banyak kejohanan secara terus-menerus boleh mendedahkan dia kepada kecederaan dan perkara tersebut boleh mempengaruhi kariernya pada masa akan datang.

“Ia juga akan beri kesan kepada jangka hayat kerjayanya, memang dia masih muda tetapi itu tidak bermakna dia boleh terus-menerus menyertai kejohanan.

“Kita mahu lihat jangka hayat kerjayanya berpanjangan, tetapi sekiranya sering mengalami kecederaan, ia mungkin boleh memendekkan tempoh kerjayanya.

“Apabila sekali sudah alami kecederaan, ia pasti akan datang balik,” tambahnya lagi.

Bercakap mengenai kecederaan, ketika beraksi pada perlawanan akhir Terbuka HYLO pada minggu lalu, Zii Jia terpaksa menarik diri pada set penentuan kerana mengalami kecederaan belakang.

Featured Image: Badminton Photo & Majlis Sukan Negara


Kelayakan Piala Asia: Pasukan Ke-89 Dunia Jadi Lawan Malaysia Dalam Kumpulan E

Malaysia telah dipilih oleh Konfederasi Bola Sepak Asia (AFC) sebagai salah satu tuan rumah untuk pusingan akhir Kelayakan Piala Asia 2023 dan lawan bagi skuad negara telah pun diketahui pada hari ini.

Menerusi hasil undian yang dijalankan oleh AFC sebentar tadi, Malaysia yang dibimbing oleh ketua jurulatih baharu, Kim Pan-gon akan berhadapan dengan pasukan yang menghuni ranking ke-89, ke-134 dan ke-186 dunia.

Baca: AFC Mengesahkan Malaysia Jadi Tuan Rumah Kelayakan Piala Asia 2023

Tiga pasukan tersebut ialah Bahrain, Turkmenistan dan Bangladesh yang diletakkan bersama-sama Malaysia (ranking ke-154) dalam Kumpulan E. Sementara itu, baki 20 pasukan yang lain mengisi Kumpulan A, B, C, D dan F adalah seperti grafik di bawah.

Setiap pasukan akan menentang sesama sendiri di dalam setiap kumpulan dengan format ‘single round robin’. Perlawanan ini dijadualkan berlangsung pada 8hb, 11hb dan 14hb Jun kelak.

Juara bagi setiap kumpulan serta 5 naib juara terbaik akan layak ke Piala Asia 2023 yang berlangsung di China pada tahun hadapan.

Untuk makluman semua, kali terakhir skuad Harimau Malaya beraksi di pentas Piala Asia adalah pada tahun 2007 selaku tuan rumah kejohanan bersama Indonesia, Thailand dan Vietnam.


‘Perlu Lebih Konsisten Untuk Jadi Beregu No.1 Malaysia’ – Ong Yew Sin

Pasangan beregu lelaki bebas (independent) negara, Ong Yew Sin dan Teo Ee Yi berjaya mencipta rekod mara ke peringkat separuh akhir di Kejohanan Dunia BWF buat pertama kali dalam karier mereka.

Bagaimanapun, perjalanan mereka di pentas tersebut terhenti di situ sahaja selepas terpaksa akur kalah ‘straight set’ kepada beregu Jepun, Takuro Hoki dan Yugo Kobayashi pada sabtu lalu.

Walaupun perjalanan mereka terhenti di situ sahaja, persembahan dan usaha ditampilkan Yew Sin-Ee Yi tetap mendapat pujian majoriti penyokong dan peminat badminton tanah air lebih-lebih lagi mereka bukan berada di bawah naungan Persatuan Badminton Malaysia (BAM) dan bergerak secara bersendirian.

Peningkatan mendadak prestasi semasa Yew Sin-Ee Yi terutamanya pada tahun ini membuatkan sebahagian penyokong dan peminat percaya beregu No.12 dunia ini dapat memintas gandingan Aaron Chia dan Soh Wooi Yik untuk muncul sebagai pasangan beregu lelaki No.1 negara.

“Kami perlu lebih konsisten kalau mahu menjadi beregu (lelaki) No.1 Malaysia kerana bukan mudah untuk menjadi (pasangan) beregu terbaik dalam mana-mana negara,

“Kami perlu lakukan persiapan dengan lebih baik, berlatih dengan lebih bersungguh-sungguh untuk itu.” kata Yew Sin.

Sebagai rekod, ketika beraksi di pentas Kejohanan Dunia BWF 2019, Yew Sin dan Ee Yi yang ketika itu masih di bawah naungan BAM hanya mara sehingga ke Pusingan 32.

Mereka ditumpaskan oleh pasangan beregu berpengalaman merangkap pemenangan pingat perak Sukan Olimpik 2016, Goh V Shem dan Tan Wee Kiong.


Le Tour de Langkawi 2023 Mula Dari Kerteh & Tamat Di KL

Perlumbaan berbasikal jalan raya pelbagai peringkat, Le Tour de Langkawi (LTdL) 2023 bakal menemui para peminatnya apabila bakal berlangsung bermula dari 23 hingga 30 September kelak.

Penganjuran perlumbaan edisi ke-27 ini adalah usahasama di antara Kementerian Belia dan Sukan (KBS) selaku pemilik LTdL dengan dikendalikan oleh Majlis Sukan Negara (MSN) dan Persekutuan Kebangsaan Basikal Malaysia (PKBM) yang merupakan badan induk sukan berbasikal tanah air.

Perlumbaan pada kali ini menampilkan lapan peringkat perlumbaan sama seperti sebelum ini. Ianya merentasi 11 buah negeri di semenanjung dengan jarak keseluruhan kayuhan sejauh 1,280 kilometer (km).

Lapan peringkat perlumbaan LTdL 2023 adalah seperti berikut:

Dalam majlis pelancaran yang berlangsung di Menara KBS pada hari ini, Menteri Belia dan Sukan, Hannah Yeoh turut melancarkan logo LTdL 2023 berserta temanya iaitu “Beat The Heat” yang mencerminkan ujian getir menanti pelumba menerusi pendakian penuh mencabar ke puncak Genting Highlands dan kayuhan menguji ketahanan dalam cuaca panas terik.

Pada masa yang sama, taraf perlumbaan LTdL 2023 ini kekal berstatus ProSeries – penarafan saingan jelajah berbasikal jalan raya pada Tier 2 oleh badan induk sukan berbasikal dunia, UCI.

Dimaklumkan, senarai pasukan yang akan mengambil bahagian dalam edisi LTdL kali ini akan dimuktamadkan tidak lama lagi yang membabitkan penyertaan minima tiga pasukan Dunia (UCI World Team), tujuh pasukan Pro (UCI ProTeam), 11 pasukan benua (UCI Continental) dan satu pasukan kebangsaan Malaysia.


Belanjawan Selangor 2021: RM20 juta Kepada FAS Untuk Pembangunan Bola Sepak

Kerajaan negeri Selangor telah membentangkan Belanjawan 2021 berjumlah RM2.32 bilion yang memberi tumpuan kepada segenap aspek termasuk sukan.

Dalam sesi pembentangan di Dewan Undangan Negeri (DUN) Selangor oleh YAB Menteri Besar, Datuk Seri Amirudin Shari turut mengumumkan peruntukan sebanyak RM20 juta kepada Persatuan Bolasepak Selangor (FAS).

“Kerajaan Negeri akan memperuntukkan sebanyak RM20 juta bagi tujuan pembangunan bola sepak di Negeri Selangor.”

“RM10 juta dari peruntukan ini dari Kerajaan Negeri dan RM10 juta lagi adalah sumbangan daripada MBI dan PKNS.” umumnya semasa pembentangan, jumaat lalu.

Menurutnya, peruntukan tersebut diberikan bagi memastikan kesinambungan program pembangunan bola sepak profesional serta berbekalkan misi untuk mengembalikan kegemilangan skuad Merah Kuning di negeri Selangor.

Sementara itu, Setiausaha Agung FAS, Dr. Johan Kamal Hamidon melahirkan perasaan bersyukur di atas sokongan kerajaan negeri demi kemajuan bola sepak di Selangor.

Dana sebanyak RM20 juta itu akan dimanfaatkan sebaiknya oleh FAS bagi memastikan pembangunan bola sepak di Selangor ditingkatkan lagi termasuk pusat latihan skuad Merah Kuning.

“Kita akan menggunakan dana tersebut untuk meneruskan usaha meningkatkan kualiti jabatan teknikal, memampankan pembangunan elit pemain muda Selangor dan menaik taraf fasiliti di Pusat Latihan FAS,” katanya seperti dipetik daripada Selangorkini.


Sukan SEA: Skuad Elavarasan Berhadapan Kumpulan Yang Sukar

Skuad bola sepak kebangsaan bawah 23 tahun (B-23) bimbingan E. Elavarasan bakal berhadapan dengan saingan peringkat kumpulan yang sukar di Sukan SEA 2023 Kemboja kelak.

Ini berikutan hasil undian yang dijalankan menyaksikan skuad berjulukan Harimau Muda diundi dalam Kumpulan B bersama-sama juara bertahan, Vietnam dan serta pemenang pingat emas sebanyak 16 kali, Thailand.

Selain itu, Singapura dan Laos turut sama diundi menyertai kumpulan ini.

A post shared by cambodia2023 (@cambodia_2023)

Sementara itu, hasil undian menyaksikan Kumpulan A disertai oleh tuan rumah bersama-sama juara edisi 1987, Indonesia serta Myanmar, Filipina dan Timor Leste.

Hanya juara dan naib juara bagi setiap kumpulan sahaja layak melangkah ke peringkat seterusnya iaitu separuh akhir.

Skuad Harimau Muda akan memulakan kempen di temasya dwitahun ini dengan bertemu Laos (3 Mei) diikuti Thailand (6 Mei) dan Vietnam (8 Mei) sebelum menutup saingan peringkat kumpulan menentang Singapura (11 Mei).

Untuk makluman semua, skuad Harimau Muda telah diletakkan sasaran oleh Persatuan Bola Sepak Malaysia (FAM) untuk mara ke pentas akhir bagi acara bola sepak lelaki.

Sebagai rekod, kali terakhir Malaysia merangkul pingat emas dalam acara ini adalah pada Sukan SEA 2011 yang berlangsung di Indonesia.

Featured Image: Football Association of Malaysia


Kedah Darul Aman, Lotto Lanjut Kerjasama Semusim Lagi – Tajaan Bernilai RM1 Juta

Pasukan berpangkalan di utara semenanjung tanah air, Kedah Darul Aman FC akan terus menyarung jersi jenama pakaian sukan dari Itali, Lotto bagi mengharungi saingan Liga Malaysia 2023.

Ini selepas kedua-dua entiti bersetuju untuk meneruskan kerjasama selama semusim lagi pada tahun hadapan dengan anggaran tajaan bernilai RM1 juta secara keseluruhan.

Jumlah penajaan yang diumumkan itu menyaksikan pengurangan sebanyak RM100,000 berbanding tajaan yang diberikan Lotto pada musim ini yang bernilai RM1.1 juta.

LOTTO TERUSKAN PERJUANGAN BERSAMA SANG KENARI DI MUSIM 2023

Kedah Darul Aman Football Club dan Lotto Sport Italia (Prestige Sports Sdn. Bhd.) meneruskan kerjasama semusim lagi tahun hadapan melalui penajaan pakaian sukan yang dianggarkan bernilai keseluruhan RM1 juta setahun. pic.twitter.com/xPgvLelZsL

— KEDAH DARUL AMAN FC (@kda_fc) November 16, 2022

Lanjutan kerjasama bagi Kedah Darul Aman dan Lotto menerusi Prestige Sports Sdn Bhd ini dimaklumkan secara rasmi melalui pelbagai platform media sosialnya, pada hari ini.

Dimaklumkan jumlah tajaan itu termasuk wang tunai berbentuk royalti jualan barangan dan dalam bentuk barangan untuk kegunaan skuad senior, bawah 23 tahun, bawah 20 tahun, bawah 18 tahun serta pasukan bawah 17 dan 14 tahun Kedah Darul Aman sepanjang musim 2023.

Dalam kenyataan yang sama, Kedah Darul Aman mendedahkan penjualan jersi bagi skuad berjulukan Sang Kenar bagi musim 2022 ini dianggarkan mencecah 16,254 helai.

Untuk makluman semua, lanjutan kerjasama antara Kedah Darul Aman bersama Lotto yang diumumkan pada pada hari ini menjadikan kedua-dua bakal bekerjasama selama lima musim berturut-turut sejak musim 2019.

Ini tidak termasuk kerjasama antara kedua-dua entiti pada musim 2010 dan 2011 yang lalu.


Dato’ Vida Sedang Kaji Pro & Kontra Beli Perak FC

Usahawan terkenal, Dato’ Seri Dr. Hasmiza Othman atau lebih dikenali sebagai Dato’ Vida dikhabarkan tidak menolak kemungkinan untuk menjadi pemilik baharu Perak FC.

Menurut laporan, dimaklumkan usahawan berusia 49 dan berasal dari Kelantan itu telah pun dirisik untuk menjadi kelab baharu yang bersaing dalam kancah Liga Super tersebut.

Bagaimanapun, pada ketika ini, dia sedang membuat pertimbangan dengan teliti samada untuk memiliki pasukan yang terkenal dengan julukan The Bos Gaurus itu atau tidak.

“Memang ada yang sudah risik (jadi pemilik baharu) dan saya pun memang minat. Apa-apa pun kena lihat dulu ‘deal‘ bagaimana.

“Saya perlu kaji pro dan kontra jika beli pasukan itu. Jika kena gaya, saya pasti setuju,” katanya seperti dipetik daripada Utusan Malaysia.

Untuk makluman, Vida bukan individu yang asing dalam kancah bola sepak tempatan. Pada tahun 2016, beliau tampil menjadi penaja pasukan Kelantan menerusi syarikatnya yang mengeluarkan produk kecantikan.

Berbekalkan pengalaman tersebut, beliau sedia maklum perniagaannya tidak akan memperoleh manfaat ‘menang-menang’ jika mengambil alih pasukan Perak pada ketika ini.

“Memang tiada ‘win-win situation’. Bola sepak kita bukan seperti di luar negara yang boleh jana pendapatan.

“Banyak perkara perlu saya fikir dan teliti sebab masalah utama kelab bola sepak di negara ini adalah membabitkan gaji pemain dan pengurusan,” katanya lagi.

Untuk makluman, Perak mengharungi musim yang agak mencabar pada musim ini setelah berhadapan isu tunggakan gaji dan sebagainya. Ini menyebabkan beberapa pemainnya telah dan sedang berkira-kira untuk ‘angkat kaki’ meninggalkan pasukan.

Buat masa ini, Perak yang dikendalikan oleh Chong Yee Fatt berada di kedudukan ke-10 saingan Liga Super dengan kutipan 10 mata daripada 13 perlawanan.


Ucap Terima Kasih Kepada Ratchaburi, Safawi Cari Hala Tuju Baharu?

Jodoh penyerang sayap skuad kebangsaan, Safawi Rasid bersama kelab Liga Thai 1 iaitu Ratchaburi FC nampaknya telah sampai ke penghujungnya.

Perkara ini hadir apabila pemain berusia 26 tahun terbabit memuat naik satu Instagram Story mengucapkan terima kasih atas pengembaraan hebat bersama skuad berjulukan The Dragons itu.

Sepanjang menyertai Ratchaburi FC bermula pertengahan Januari lalu secara pinjaman daripada Johor Darul Ta’zim (JDT), Safawi sempat membuat 16 penampilan secara keseluruhan dalam kancah bola sepak Thailand serta menjaringkan satu gol dan mencipta satu “assist”.

Selain itu, Safawi yang merupakan anak kelahiran Dungun, Terengganu turut memainkan peranan penting dalam membantu Ratchaburi FC mara ke peringkat separuh akhir Piala Liga Thai.

Hala tuju baharu Safawi masih lagi menjadi tanda tanya. Namun begitu, pengendali Terengganu FC, Tomislav Steinbruckner pernah mengakui berminat dengan khidmat penyerang berkaki kidal tersebut.


Piala AFF 2020: Badi 5 Tahun Berakhir, Indonesia Kalahkan Malaysia 4-1

Skuad bola sepak kebangsaan Indonesia berhasil mengakhiri badi selama 5 tahun kalah di tangan Malaysia dengan mencipta kemenangan besar di Stadium Nasional, Singapura, sebentar tadi.

Skuad yang dibimbing oleh jurulatih Republik Korea, Shin Tae-yong itu berjaya merekodkan kemenangan 4-1 ke atas Malaysia pada perlawanan terakhir peringkat Kumpulan B, saingan Piala AFF Suzuki 2020.

Jaringan kemenangan Indonesia tersebut disumbangkan oleh Irfan Jaya (36’,43’), Pratama Arhan (50’) dan Elkan Baggot (82’). Manakala, skuad Harimau Malaysia mendapat jaringan tunggal menerusi Kogileswaran Raj pada minit ke-13.

Keputusan Masa PenuhPiala Suzuki AFF 2020 | 19 Disember 2021MALAYSIA 🇲🇾 1-4 🇮🇩 INDONESIA⚽ Kogileswaran Raj 13'⚽ Irfan Jaya 36' 43' Pratama Arhan 50' Elkan Baggott 82'#FAM #HarimauMalaya #AFFSuzukiCup2020 #MASvIDN #RivalriesNeverDie #EmergingStrongerTogether pic.twitter.com/fvIwDvTN84

Kemenangan bergaya Indonesia ini turut menyingkirkan Malaysia secara rasminya daripada kancah Piala AFF Suzuki 2020. Indonesia pula muncul selaku naib juara kumpulan, mengiringi Vietnam ke peringkat separuh akhir.

Untuk rekod, kali terakhir Indonesia mencatatkan kemenangan ke atas Malaysia adalah ketika perlawanan persahabatan pada September 2016. Perlawanan yang berlangsung di Stadium Manahan itu menyaksikan Indonesia meraih kemenangan 3-0.

Featured Image: AFF Suzuki Cup


JAKIM FC Muncul Juara Liga Putrajaya, Layak Beraksi Di Liga M4 Musim Hadapan

JAKIM FC berjaya merangkul kejuaraan saingan divisyen lima, Liga Bola Sepak Putrajaya M5 anjuran Persatuan Bola Sepak Putrajaya sekaligus membawa pulang wang tunai berjumlah RM4,000 serta piala pusingan.

Kelab milik agensi pengurusan hal ehwal islam di peringkat kebangsaan ini dinobatkan juara selepas menamatkan saingan Liga Bola Sepak Putrajaya di tempat pertama selepas mengharungi 10 perlawanan.

Biarpun pada perlawanan terakhir pada Sabtu lalu bertemu EVO PM Tepi FC berakhir dengan keputusan 0-0 dan menjadikan kedua-dua pasukan ini berkongsi mata dalam carta liga, JAKIM FC dinobatkan juara atas faktor memiliki kelebihan 4 gol berbanding pencabarnya.

Menurut laman sosial rasmi agensi berkenaan, kejuaraan yang dirangkul ini melayakkan kelab yang diasaskan oleh Zamihan Mat Zin bersaing dalam saingan divisyen keempat bola sepak tempatan, Liga M4 pada musim hadapan di bawah kawal selia Amateur Football League (AFL).

Sebagai rekod, JAKIM FC turut mengambil bahagian dalam saingan Piala Emas Raja-Raja (PERR) 2022 anjuran Persatuan Bola Sepak Melayu Malaysia yang berlangsung pada Oktober dan November lalu.

Bagaimanapun, JAKIM FC menamatkan kempen PERR di peringkat Kumpulan B sahaja.

Featured Image: Amateur Football League


Bekas Penyerang Liga Thai, Caion Isi Kekosongan Ditinggalkan Ifedayo

Pasukan berpangkalan di Lembah Klang, Selangor, pada hari ini, mengumumkan ketibaan penyerang baharunya untuk mengisi kekosongan yang ditinggalkan oleh Ifedayo Olusegun yang berhijrah ke Melaka United.

Kekosongan yang ditinggalkan oleh Ifedayo yang menjaringkan 26 gol dalam saingan Liga Super 2021 akan digantikan dengan pemain kelahiran Brazil, Herlison Caion de Sousa Ferreira atau dikenali sebagai Caion yang berusia 31 tahun.

Dalam empat musim yang lalu, karier Caion banyak bertumpu dalam saingan Liga Thailand dengan dia menyertai pasukan seperti Navy, PT Prachuap, Chonburi, Suphanburi dan Muangkan United dengan rekod 85 penampilan dan 34 gol secara keseluruhan.

Menurut ketua jurulatih Selangor, Michael Feichtenbeiner, pemain yang mempunyai ketinggian 1.84 meter ini dibawa masuk oleh skuad Red Giants kerana yakin dengan kemampuannya untuk menjaringkan gol lebih-lebih lagi telah terbukti dalam saingan bola sepak asia tenggara sejak 4-5 tahun lalu.

Selain Thailand, Caion turut mempunyai pengalaman beraksi di tanah kelahirannya, Liga Brazil serta Liga Korea, Liga Iraq dan Liga Denmark.

Untuk makluman semua, ini merupakan pemain import ketiga yang dibawa masuk oleh Selangor selepas mengumumkan ketibaan Yazan Al Arab (pertahanan, Jordan) dan Baha Abdelrahman (pemain tengah, Jordan).


Gandingan Baharu Wanita Indonesia, Apriyani-Siti Juarai Terbuka Malaysia 2022

Pasangan wanita Indonesia yang mula digandingkan sekitar bulan Mei lalu, Apriyani Rahayu dan Siti Fadia Silva Ramadhanti muncul selaku juara bagi ketegori beregu wanita Terbuka Malaysia 2022.

Penghuni ranking ke-133 dunia yang berusia 24 dan 21 tahun masin-masing ini muncul juara dengan menewaskan beregu China di ranking ke-33 dunia, Zhang Shu Xian dan Zheng Yu dalam perlawanan akhir, hari ini.

Dalam pertarungan tersebut, Apriyani-Siti menumpaskan pasangan tersebut menerusi tiga set permainan yang berakhir dengan skor 21-18, 12-21 dan 21-19 dalam tempoh masa melebihi satu jam permainan.

PETRONAS Malaysia Open 2022WD – Final               🇮🇩Apriyani RAHAYU🏅21 12 21 🇮🇩Siti Fadia Silva RAMADHANTI🏅18 21 19 🇨🇳Shu Xian ZHANG               🇨🇳Yu ZHENG

🕗 in 71 minutes https://t.co/gVs13likMV

— BWFScore (@BWFScore) July 3, 2022

Sebagai rekod, perjalanan Apriyani-Siti ke peringkat akhir kejuaraan saingan berstatus Jelajah Dunia Super 750 BWF ini bermula dengan menyingkirkan Stine Kuespert-Emmas Moszczynski (ranking 77, Pusingan 32), Nami Matsuyama-Chiharu Shida (ranking ke-5, Pusingan 16), Chen Qing Chen-Jia Yi Fan (ranking No.1, suku akhir) dan Jeong Na Eun-Kim Hye Jeong (ranking ke-12, separuh akhir).

Untuk pengetahuan semua, gelaran yang diraih pada hari juga merupakan kejuaraan sulung buat Apriyani-Siti dalam saingan berstatus Jelajah Dunia BWF.

Selain daripada gelaran ini, mereka juga sudah meraih pingat emas dalam acara beregu wanita (individu) di temasya Sukan SEA 2021 yang berlangsung di Hanoi, Vietnam.

Sebagai tambahan, Apriyani terpaksa membentuk gandingan baharu bersama Siti Fadia selepas pasangan lamanya merangkap pemain senior Indonesia, Geysia Polii mengumumkan persaraan, baru-baru ini.

Gandingan Apriyani-Greysia yang bermula pada tahun 2017 sempat menduduki ranking setinggi No.3 dunia serta beberapa kejuaraan termasuk pingat emas Sukan Olimpik Tokyo 2020.

Featured Image: Instagram Apriyani Rahayu


Kejohanan Olahraga Asia: Jaguh 400m Sukan SEA Kandas Di Separuh Akhir

Pelumba negara yang memenangi pingat emas Sukan SEA 2023 dalam acara 400 meter (m) lelaki, Umar Osman terpaksa akur gagal melayakkan diri ke perlumbaan akhir di Kejohanan Olahraga Asia Kali Ke-25 yang berlangsung di Bangkok, Thailand.

Pelumba muda yang berusia 20 tahun terbabit tidak melakar kemaraan terbabit selepas menamatkan perlumbaan peringkat separuh akhir saringan 1 di tempat keempat – di belakang Fuga Sato, Aruna Dharshana dan Ramesh Rajesh.

Dalam perlumbaan itu juga, ketiga-tiga pelumba dari Jepun, Sri Lanka dan India terbabit menamatkan perlumbaan masing-masing dengan catatan masa 45.61s, 45.79s dan 45.91s masing-masing. Manakala Umar pula melintasi garisan penamat dengan catatan masa 46.42s.

Terlebih dahulu, Umar berhasil menempah tiket secara automatik ke peringkat separuh apabila menamatkan larian di pusingan 1 dalam saringan 3 di tempat ketiga dengan catatan masa 46.72s.

Sebagai perbandingan, lariannya ketika merangkul emas di Kemboja pada Mei lalu adalah lebih pantas iaitu 46.34s.

Featured Image:  Instagram Umar Osman


Syahmi Akui Berlatih Sebagai Bek Kiri Dalam Sesi Latihan Harimau Malaya

Pertahanan kanan, Syahmi Safari mengakui menjalani latihan di posisi bek kiri bersama skuad Harimau Malaya sejak kebelakangan ini. Pada pendapat pemain berusia 23 tahun ini, peranan di kedua-dua posisi bek tepi adalah sama.

Walaupun Syahmi merupakan bek kanan, sekiranya diarahkan oleh ketua jurulatih untuk beraksi di posisi bek kiri, dia sedia menyahut cabaran tersebut menjelang pertemuan menentang skuad jiran tetangga, Thailand.

“Posisi itu kalau ikutkan (kepada) peranan sama sahaja (bagi) bek kiri dan bek kanan cuma kedudukan agak berbeza, kadang-kadang dalam situasi tertentu kita akan berasa sedikit kekok,”

“Kebelakangan ini saya banyak menjalani latihan di bahagian bek kiri, jika diberi peluang tidak menjadi satu masalah, kita sebagai pemain bola sepak profesional perlu menyesuaikan diri dengan situasi macam inilah,”

“Kalau kita tengok peringkat antarabangsa, banyak pemain bermain di bukan posisi asal mereka seperti Joshua Kimmich (pasukan) Jerman, macam kita tengok England semalam, Trippier main bek kiri,”

“Jadi benda ini kita perlu sentiasa bersedia dan jika diberikan kepercayaan oleh jurulatih kita perlu balas dengan sebaik mungkin.” katanya dalam sidang media dalam talian pada petang tadi.

Untuk makluman, calon pemain untuk mengisi posisi bek kiri menjadi perdebatan hangat kalangan penyokong skuad Harimau Malaya.

Perdebatan ini timbul selepas satu-satunya bek kiri tulen yang bersama skuad kebangsaan pada ketika ini, La’vere Corbin-Ong terpaksa menjalani penggantungan pada perlawanan berikutnya.

Hal ini kerana dia dilayangkan kad kuning dalam perlawanan menentang Vietnam, baru-baru ini sekaligus mengumpul dua kad kuning pada pusingan dua kelayakan Piala Dunia 2022/Piala Asia 2023 peringkat Kumpulan G.

Pertahanan Selangor ini menjadi calon yang disebut-sebut oleh para penyokong untuk mengisi posisi tersebut memandangkan dia pernah diturunkan dalam aksi pemanas badan sebagai bek kiri ketika menentang Kuwait, penghujung mei lalu.

Selain daripada Syahmi, antara nama lain yang meniti di bibir para peminat untuk mengisi posisi tersebut ialah Dion-Johan Cools, Adam Nor Azlin dan Rizal Ghazali.

Featured Image: Football Association of Malaysia


Dickson Beri Bayangan Kekal di Malaysia, Mahu Sertai Pasukan Yang Mempunyai Fasiliti Baik

Selepas daripada aksi menentang Kedah pada pusingan ke-16 Piala Malaysia, Dickson Nwakaeme, 34 tahun, mengumumkan perlawanan tersebut menjadi penampilan terakhirnya bersama Pahang.

Namun ucapan selamat tinggal itu bukan bermakna dia bakal bersara dan penyerang yang terkenal dengan julukan Orang Besi itu menyatakan mahu terus bermain dalam saingan liga tempatan.

Bagaimanapun pasukan yang mahukan khidmat Dickson pada musim hadapan mestilah menyediakan fasiliti yang terbaik bagi memastikan dia dapat mengekalkan kecergasan dan membendung kecederaan sepanjang musim.

Dickson Si Orang Besi Ucap Selamat Tinggal Kepada Pahang https://t.co/lXoB8qzRwu pic.twitter.com/iE9JLqmbCT

“Tiada yang kekal selamanya. Saya rasa ini masanya untuk melakukan perubahan dan beri peluang kepada pemain-pemain lain mencuba (bermain di Pahang).

“Bagi saya, umur hanyalah sekadar angka. Saya masih dalam keadaan baik tetapi (anda) tidak boleh bermain bola sepak selama-lamanya.

“Sekiranya saya masih ingin bermain, saya masih mahu bermain di Malaysia. Saya yakin (sepenuhnya). Saya sudah selesa di sini jadi tak perlu berpindah (ke tempat lain).

“Jika saya mahu bermain, saya perlu bermain bersama pasukan yang bersedia dengan fasiliti (yang baik), kerana fasiliti ini dapat membendung saya daripada ditimpa kecederaan. Ia (juga) dapat membantu saya untuk bermain dengan lebih kerap.

“Pahang sedang ke arah itu (menyediakan fasiliti) sesuatu yang berlainan yang kita saksikan di Malaysia tetapi buat masa ini saya merasakan mereka belum bersedia (sepenuhnya) lagi.” katanya dalam satu video bersama Nadi Weekend.

TRW Rancang Bina Pusat Latihan Berbumbung Dengan Bajet Tidak Melebihi RM10 Juta https://t.co/Zlil8TtOpY pic.twitter.com/pU1tvNgMPM

Setakat ini, hanya beberapa pasukan sahaja yang mempunyai fasiliti-fasiliti dan kemudahan terbaik untuk para pemainnya melakukan latihan. Antaranya Johor Darul Ta’zim (JDT), Selangor, Terengganu FC dan beberapa lagi.

Manakala pasukan TRW Kelantan yang dibeli usahawan tempatan, Norizam Tukiman pula sedang dalam perancangan untuk membina pusat latihannya dalam masa terdekat.


Peng Soon Digandingkan Bersama Pemain 19 Tahun, Valeree Siow di Terbuka India 2022

Teka-teki mengenai pasangan baharu pemain senior beregu campuran, Chan Peng Soon setelah berpecah dengan Goh Liu Ying akhirnya diketahui pada hari ini.

Menerusi ‘M&Q Report’ yang dimuat naik oleh Persekutuan Badminton Dunia (BWF) untuk kejohanan Terbuka India 2022 (Super 500), pemain berusia 33 tahun ini digandingkan bersama pemain berusia 19 tahun, Valeree Siow dalam kategori beregu campuran.

Untuk makluman semua, sebelum ini, Valeree aktif beraksi dalam kategori beregu wanita bersama-sama Low Yeen Yuan yang turut seusia dengannya.

Antara pencapaian terbaik yang diraih oleh gandingan muda ini sepanjang 2021 adalah muncul juara di kejohanan Cabaran Antarabangsa Hellas, Cabaran Antarabangsa Latvia dan Cabaran Antarabangsa Slovenia. Ketika ini, pasangan ini sedang menduduki ranking ke-111.

Sementara itu, Valeree turut mempunyai pengalaman beraksi dalam kategori beregu campuran bersama-sama Yap Roy King yang berusia 20 tahun. Dalam ketegori ini, Valeree-Yap meraih dua kejuaraan dalam kejohanan Cabaran Antarabangsa Hellas dan Cabaran Antarabangsa Latvia serta menghuni tangga ke-233 dunia.

Sebagai tambahan, kejohanan Terbuka India 2022 ini akan berlangsung bermula 11 hingga 16 Januari, tahun hadapan.


Perseorangan No.1 Malaysia, Lee Zii Jia Kekal Bersama BAM

Pemain badminton perseorangan lelaki nombor 1 negara, Lee Zii Jia dimaklumkan kekal bersama badan induk, Persatuan Badminton Malaysia (BAM).

Semalam, tersebar mengenai khabar angin bahawa juara All England 2021 merangkap pemain No. 7 dunia ini akan meninggalkan BAM dan bergerak secara bebas (independent).

Bagaimanapun, Setiausaha Agung BAM, Dato’ Kenny Goh tampil menafikan mengenai perkara tersebut menerusi satu kenyataan media yang dikeluarkan pada hari ini.

“Saya telah bercakap kepada Zii Jia, dia langsung tidak menyedari khabar angin mengenai dirinya untuk keluar daripada BAM.

“Kesungguhan dan visinya kekal sama sebagai pemain perseorangan lelaki utama negara. Dia fokus 100% terhadapa Paris 2024.” kata Kenny.

Untuk makluman semua, menurut laporan media, khabar angin mengenai Zii Jia untuk keluar daripada BAM itu turut disertai dengan satu tawaran tajaan lumayan yang berjumlah RM4 juta.


Piala AFC: Venue Bagi Terengganu & Kedah Akan Dimuktamadkan Minggu Hadapan

Barisan Exco Konfederasi Bola Sepak Asia (AFC) akan memuktamadkan venue saingan Piala AFC bagi Kumpulan H dan I selewat-lewatnya pada minggu hadapan.

Menurut Setiausaha Agung AFC, Datuk Windsor Paul John berkata pihak Jawatankuasa Pertandingan AFC telah membuat keputusan mengenai venue terbabit namun Exco AFC perlu bermesyuarat untuk mengambil kira pelbagai faktor sebelum memuktamadkannya.

“Pihak jawatankuasa pertandingan telah pun membuat keputusan dan seperti biasa keputusan berkenaan akan diserahkan kepada pihak Exco AFC untuk dimuktamadkan.

“Pada kebiasaannya, keputusan muktamad daripada pihak Exco AFC akan diketahui dalam tempoh seminggu setelah menerima keputusan daripada pihak jawatankuasa pertandingan.

“Sebarang keputusan muktamad juga akan dibuat setelah mengambil kira pelbagai faktor daripada semua pihak,” katanya seperti dipetik daripada Sinar Harian.

Hujung Mei lalu, Singapura yang sepatutnya menjadi tuan rumah bagi Kumpulan H dan I dalam saingan Piala AFC mengumumkan menarik diri sebagai hos kerana peningkatan kes pandemik Covid-19 di negara republik tersebut.

Keputusan itu membuatkan dua wakil Malaysia yang bersaing dalam kancah Piala AFC iaitu Kedah Darul Aman (Kumpulan H) dan Terengganu (Kumpulan I) tertanya-tanya mengenai status kejohanan tersebut.


Terpaksa Lupakan Shitembi, Terengganu Ikat Kembali Dechi Marcel Saat Akhir

Pasukan berpangkalan di pantai timur, Terengganu FC mengesahkan terpaksa melupakan khidmat pemain import baharunya, Petrus Shitembi untuk beberapa aksi awal saingan Liga Super musim ini.

Difahamkan, kecederaan tersebut menimpa pemain skuad kebangsaan Namibia ini selepas daripada perlawanan persahabatan menentang Kelantan United di Stadium Sultan Mizan Zainal Abidin, ahad lalu.

“Shitembi yang mengalami kecederaan semasa aksi persediaan pramusim akan menjalani pemeriksaan seterusnya di Kuala Lumpur untuk mengesahkan kecederaan yang dialami pada hari ini.” demikian kenyataan yang dikeluarkan oleh pihak kelab.

Kecederaan menimpa pemain tengah berusia 28 tahun ini sedikit sebanyak merencatkan perancangan pasukan yang dibimbing oleh jurulatih muda, Nafuzi Zain. Hal ini kerana Shitembi telah menjadi penggerak utama pasukan sepanjang aksi pramusim kali ini.

Sebagai perancangan jangka masa terdekat, skuad simpanan, Terengganu FC II bertindak menandatangani kembali bekas pemain tengahnya musim lalu, Dechi Marcel N’Guessan sebelum tamatnya jendela perpindahan, pada tengah malam ini.

Pada masa yang sama, barisan kejurulatihan dengan segera menaikkan pangkatnya ke skuad utama, Terengganu FC bagi mengisi kekosongan yang ditinggalkan oleh Shitembi.

Namun, pemain tengah Ivory Coast ini belum pasti dapat diturunkan pada aksi pembukaan menentang UiTM FC memandangkan dia baru sahaja menyertai latihan bersama pasukan, semalam.

“Pasukan TFC mempunyai pilihan untuk menggunakan khidmat pemain import tengah pasukan Terengganu FC II, Dechi Marcel N’Guessan yang baru ditandatangani semalam bagi menggantikan tempat yang ditinggalkan Petrus Shitembi buat sementara waktu,

“Namun perkara itu belum diputuskan bagi aksi awal musim ini kerana Dechi Marcel baru sahaja memulakan latihan bersama Terengganu FC pada petang semalam.” tambah kenyataan kelab lagi.

Untuk rekod, Dechi Marcel telah beraksi bersama Terengganu FC II sejak daripada musim 2019. Bagaimanapun, khidmatnya tidak disambung pada penghujung tahun lalu setelah Terengganu FC II berhasrat menggunakan khidmat tiga pemain import sahaja iaitu Argzim Redzovic, Jordan Mintah dan Masaki Watanabe.

Featured Image: Terengganu Football Club


3 Pemenang Emas Paralimpik Dapat Sejuta Mata & Setahun Penghantaran Makanan Percuma oleh Grab

Grab Malaysia mengumumkan memberikan sejuta mata ganjaran (GrabRewards) dan penghantaran makanan percuma selama setahun kepada tiga pemenang pingat emas Sukan Paralimpik Tokyo 2020 sebagai tanda penghargaan ke atas kejayaan mereka.

Tiga pemenang pingat emas tersebut ialah Bonnie Bunyau Gustin, Cheah Liek Hou dan Abdul Latif Romly yang tampil juara dalam acara masing-masing iaitu powerlifting, badminton dan lompat jauh.

Tanda penghargaan ini diumumkan oleh pihak Grab Malaysia menerusi satu kenyataan media yang dikeluarkan semalam.

Sementara itu, dua pemenang pingat perak iaitu Jong Yee Khie (powerlifting) dan Chew Wei Lun (boccia) turut diberikan 500,000 mata ganjaran serta penghantaran makanan percuma bagi tempoh yang sama.

Menariknya, Grab Malaysia turut memberikan penghargaan khas kepada atlet lontar peluru paralimpik, Muhammad Ziyad Zolkefli dimana penyertaannya tidak dikira oleh penganjur ekoran masalah teknikal.

Ziyad diberikan sebanyak 50,000 mata ganjaran dan juga penghantaran makanan percuma selama setahun.

Sebagai tambahan, kesemua atlet para negara yang lain serta Kontinjen Malaysia yang bersama-sama membantu mereka pada temasya berkenaan tempoh hari turut diberikan tanda penghargaan oleh Grab Malaysia.

Featured Image: Majlis Sukan Negara


Terbuka Thailand: Jun Hao Lakar Kejutan, Atasi Bekas Juara Remaja Eropah

Perseorangan lelaki negara, Leong Jun Hao melakar kejutan apabila mara ke peringkat suku akhir selepas menewaskan wakil Perancis, Christo Popov pada Pusingan 16 Terbuka Thailand 2023.

Biarpun Christo berada di kedudukan yang lebih baik berbanding Jun Hao, rekod pertemuan kedua-dua pemain berpihak kepada wakil Malaysia yang memenangi pertemuan sulung mereka pada 2017.

Jun Hao meneruskan rekod kemenangannya ke atas Christo selepas menewaskannya dengan skor 20-22, 21-13 dan 21-19 dalam pertemuan selama 76 minit bertempat di Stadium Tertutup Huamark, Thailand.

TOYOTA GAZOO RACING Thailand Open 2023MS – R1620 21 21 🇲🇾LEONG Jun Hao🏅22 13 19 🇫🇷Christo POPOV

— BWFScore (@BWFScore) June 1, 2023

Kemenangan itu melayakkan pemain di kedudukan ke-65 dunia itu ke peringkat suku akhir dan diundi bertemu dengan pemenang di antara pertemuan Lakhsya Sen dan Li Shi Feng.

Untuk rekod, ini merupakan kali kedua Jun Hao mara ke peringkat suku akhir pada tahun ini selepas kali pertama melakukannya di Orleans Masters pada April lalu.

Sebelum ini, pemenang pingat gangsa Sukan SEA 2023 itu tersingkir awal dalam saingan Malaysia Masters selepas tewas kepada wakil Chinese Taipei, Chi Yu Jen di Pusingan 16 peringkat kelayakan kejohanan tersebut.


Sukan SEA 2023: Nor Sarah Adi Terlepas Pingat Emas, Pecah Rekod Peribadi

Atlet olahraga negara, Nor Sarah Adi meraih pingat perak bagi acara lompat bergalah dalam temasya Sukan SEA 2023 di Kemboja, semalam.

Pencapaiannya itu sekaligus bermakna Nor Sarah gagal untuk mempertahankan pingat emas dalam acara yang sama dimenanginya pada Sukan SEA 2021 Vietnam.

Meskipun begitu, atlet berusia 23 tahun itu berjaya memecahkan rekod terbaik peribadinya apabila mencatatkan lompatan berketinggian 4.05 meter (m), memperbaiki rekod yang dicatatkannya pada temasya yang lalu iaitu 4.00m.

Pemenang pingat emas, Chonthicha Khabut turut merekodkan ketinggian lompatan yang sama dengan Nor Sarah (4.05m) tetapi atlet negara terpaksa akur raih pingat perak selepas dua lompatan pertama pada ketinggian 3.85m dan 3.90m masing-masing dibatalkan.

Pingat gangsa pula dimenangi atlet Filipina, Natalie Rose Steinlage Uy selepas mencatatkan jarak lompatan setinggi 4.00m.

Terdahulu, aksi sulung Nor Sarah dalam temasya Sukan SEA mencipta kejutan apabila berjaya meraih pingat emas dengan catatan jarak lompatan setinggi 4.00m yang menyaksikan pesaing yang sama, Chonthicha Khabut meraih pingat perak dengan lompatan berketinggian 3.80m.

Selain acara lompat bergalah, Nor Sarah juga membawa pulang pingat gangsa bagi acara balapan 4x100m pada temasya yang lalu.

Anak kelahiran California, Amerika Syarikat itu juga dikhabarkan mengalami kecederaan ligamen dua minggu sebelum temasya kali ini berlangsung dan hanya kembali berlatih sehari sebelum hari pertandingan (semalam).

Featured Image: Instagram Nor Sarah Adi


Azizul, Shah Tidak Ke Pusingan Berikutnya Kerana Mahu ‘Rest’ Sehari Sebelum Sertai Keirin

Seperti diketahui oleh majoriti rakyat Malaysia, dua pelumba negara, Dato’ Azizulhasni Awang dan Muhammad Shah Firdaus Sahrom terkandas di pusingan 1/8 akhir acara pecut dalam saingan Sukan Olimpik Tokyo 2020, petang tadi.

Walaupun dilihat mempunyai peluang untuk mara ke pusingan suku akhir dengan memenangi perlumbaan repechage, kedua-dua pelumba ini turut tewas pada pusingan tersebut kepada lawan masing-masing.

Berbasikal Trek – Pecut Lelaki – Pusingan Repechage 1/8Azizulhasni Awang 🇲🇾 tersingkir daripada acara ini.Kami tetap bangga dengan anda!#CyclingTrack#Tokyo2020#SokongMalaysia pic.twitter.com/jpvPzT5hCs

Bagaimanapun, menerusi satu video yang dimuat naik, pelumba yang terkenal dengan julukan The Pocket Rocketman memaklumkan, ia merupakan strategi yang telah dirancang sejak awal lagi oleh jurulatihnya, John Beasley.

“Kita turun pada hari ini adalah untuk merampas top seeding spot daripada Jeffrey Hoogland dari Belanda dan kalau kita tidak merampas kedudukan tersebut,

“Apabila kita masuk ke (saingan) repechage kita tidak akan cuba untuk proceed to the next round kerana kalau kita menang pun akan masuk ke quarter-final dan berjumpa orang yang sama, dan kalau kita kalah kita akan masuk pusingan (penentuan kedudukan) 5 hingga 8,

“Jadi ia akan ada banyak perlumbaan dan menyebabkan kita lagi penat (fatigue) dan ianya akan membuatkan kita tidak mendapat cukup rehat untuk acara keirin,” katanya yang merekod video tersebut ketika dalam perjalanan pulang ke hotel penginapan, hari ini.

🗣To all Malaysian's, I am very proud of the boys, no matter the outcome of today, the keirin is the event we came to Tokyo to win, the sprint was always an event to fine tune things on the way into keirin. ~ National track cycling coach, John Beasley#CyclingTrack #SukanOlimpik pic.twitter.com/uPf0bQoCdy

Menurut pelumba berusia 33 tahun ini, walaupun terkandas di peringkat 1/8 akhir, beliau cukup gembira dengan prestasi tersebut. Tambahan pula, ada beberapa pelumba lain yang berada di kedudukan di atasnya terkandas lebih awal.

Jelasnya lagi, acara pecut merupakan sebuah saingan yang memberikan kelebihan kepada pelumba yang memiliki saiz badan yang lebih besar berbandingnya. Hal ini kerana acara pecut memerlukan tenaga yang banyak untuk ‘winding up the gear’.

“Amat penting untuk kita mengatur strategi yang betul untuk memastikan kita dapat memberikan tumpuan penuh untuk acara keirin,

“Dengan planning tersebut daripada jurulatih dan team, kita dapat rest satu hari esok, dapat fresh up balik kita punya fizikal dan mental untuk kita go full gas again dalam acara keirin,

“Seperti kita sedia maklum, sebelum kita datang ke sini, kita dah bagitahu yang the higher chances untuk kita menang pingat emas adalah dalam acara keirin sebab itulah acara favorite kita,” tambahnya lagi.

Untuk makluman, acara keirin di Sukan Olimpik akan dilangsungkan pada hari Sabtu nanti bermula jam 2.48 petang dengan pusingan kelayakan.

Anda boleh menonton video penuh penjelasan Azizul pada pautan di bawah:


PM Beri Dana RM1 Juta Untuk Pesaka, Al Jufferi Jamari Bersara Secara Rasmi

Kerajaan mengumumkan memberi dana sebanyak RM1 juta kepada badan induk seni silat negara, Persekutuan Silat Kebangsaan Malaysia (Pesaka).

Pengumuman pemberian dana tersebut diucapkan Perdana Menteri, Datuk Seri Ismail Sabri Yaakob pada majlis penutup Kejuaraan Pencak Silat Dunia 2022 yang berlangsung di Pusat Dagangan Antarabangsa Melaka (MITC), Ayer Keroh, semalam.

Difahamkan pemberian dana tersebut sebagai menghargai dan membantu badan induk tersebut mengembangkan lagi seni pertahanan diri ini di pentas antarabangsa.

“Bagi menghargai sumbangan yang diberikan oleh anak-anak silat serta bagi membantu Pesaka mengembangkan seni silat di persada dunia, pada malam ini dengan sukacitanya saya mengumumkan dana sebanyak RM1 juta kepada Pesaka.” katanya.

Saya turut mengumumkan dana sebanyak  RM1 juta kepada PESAKA bagi menghargai sumbangan yang diberikan dalam mengembangkan seni silat di persada dunia.

— Ismail Sabri (@IsmailSabri60) August 1, 2022

Baca – Kejuaraan Pencak Silat Dunia: Al Jufferi Juara Kali Ke-4, Malaysia Kutip 7 Emas

Sementara itu, dalam satu perkembangan yang lain, jaguh silat negara, Mohd. Al Jufferi Jamari mengumumkan persaraannya selaku atlet silat negara sejurus memenangi pingat emas dalam perlawanan akhir bagi Kelas F (70-75kg).

Kemenangan tersebut dicapai atlet kelahiran Pahang ini selepas menumpaskan pesilat negara jiran tetangga dari Indonesia, Iqbal Chandra Pratama.

“Saya dapat atau tidak dapat pingat emas, saya tetap dengan keputusan saya iaitu akan menamatkan karier saya selaku atlet silat negara yang hampir 15 tahun saya berkecimpung dalam dunia ini kerana saya nak (beri) lebih perhatian atau rehat bersama keluarga,” katanya dalam sidang media selepas pertarungan tersebut.

Untuk makluman semua, ini merupakan pingat emas keempat yang diraihnya dalam Kejuaraan Pencak Silat Dunia. Sebelum ini, Al Jufferi telah meraih gelaran ini dalam edisi yang berlangsung di Chiang Rai, Thailand (2012), Phuket, Thailand (2015) dan Bali, Indonesia (2016).

Manakala dalam temasya dwitahunan asia tenggara, Sukan SEA, pesilat berusia 30 tahun ini turut pernah merangkul empat pingat emas dalam edisi di Indonesia (2011), Myanmar (2013), Singapura (2016) dan Kuala Lumpur (2017).

Featured Image: Ismail Sabri Facebook & One Silat


Pertukaran 5 Pemain Gantian Kekal, Diluluskan Oleh IFAB

Badan pembuat undang-undang bagi bola sepak, Lembaga Persatuan Bola Sepak Antarabangsa (IFAB) menerima cadangan mengekalkan pertukaran lima pemain gantian secara kekal bagi saingan tertinggi.

Ianya telah diratifikasi di dalam Mesyuarat Agung Tahunan (AGM) Ke-136 yang diadakan di Doha, Qatar. Perubahan ini telah dimasukkan di dalam buku Undang-Undang Permainan (Laws of the Game) 2022/23 yang akan efektif bermula 1 Julai kelak.

Untuk makluman semua, pertukaran lima pemain gantian ini merupakan permintaan daripada Persekutuan Persatuan Bola Sepak Antarabangsa (FIFA) pada Mei 2020 untuk melindungi pemain semasa pandemik yang melanda dunia.

Dan IFAB memperkenalkan pindaan sementara yang memberikan pilihan kepada penganjur saingan domestik utama dan antarabangsa untuk membenarkan pasukan-pasukan menggunakan sehingga lima pemain gantian.

136th Annual General Meeting: The IFAB permanently approves five-substitute option in top-level competitions

— The IFAB (@TheIFAB) June 13, 2022

Selain itu, AGM turut membuat keputusan untuk meningkatkan jumlah pemain simpanan daripada 12 orang kepada 15 orang di dalam “Team List” bagi setiap perlawanan atas pertimbangan penganjur kejohanan.

Sebagai tambahan, AGM turut mengenalpasti mengenai perasaan kurang hormat dan keselamatan kepada pengadil-pengadil sudah menjadi masalah global.

Ahli-ahli mesyuarat bersetuju untuk menubuhkan inisiatif bagi membendung isu-isu ini termasuk berpotensi untuk menguji pemakaian kamera badan oleh para pengadil dalam saingan bola sepak akar umbi remaja.

Untuk pengetahuan semua, mesyuarat ini dipengerusikan oleh Presiden Persekutuan Persatuan Bola Sepak Antarabangsa (FIFA), Gianni Infantino dan wakil daripada FIFA, The FA, Irish FA, Scottish FA, FA of Wales dan pentadbiran IFAB.


Olimpik 2020: Korea Senaraikan Sebahagian Skuad Yang Pernah Ditumpaskan Malaysia Tahun 2018

Republik Korea atau lebih dikenali sebagai Korea Selatan telah mengumumkan senarai 18 pemain yang akan dibawa untuk menyertai acara bola sepak lelaki dalam temasya Sukan Olimpik Tokyo 2020, semalam.

Menariknya, daripada 18 pemain yang diumumkan oleh Persatuan Bola Sepak Korea (KFA), empat daripadanya terdiri daripada pemain yang pernah membarisi skuad Sukan Asia di Indonesia sekitar 3 tahun yang lalu.

캡틴 김민재! 황BRO 투톱 출격!#도전하는_챔피언 #AsianGames2018🇰🇷남자 축구대표팀의 선발라인업을 공개합니다!–🇰🇷 vs. 🇲🇾말레이시아ㅣ08.17(금) 21:00 📺KBS2 pic.twitter.com/x7H70nEupU

Mereka ialah Hwang Ui-jo (penyerang), Kim Jin-ya (pemain tengah), Kim Min-jae (pertahanan) dan Song Bum-keun. Keempat-empat pemain ini merupakan sebahagian daripada kesebelasan utama yang turun menentang Malaysia B-23 pada aksi peringkat Kumpulan E di temasya terbabit.

Dalam perlawanan tersebut, skuad Korea Selatan B-23 di masa itu dikejutkan dua jaringan oleh bintang yang sedang meningkat naik, Safawi Rasid pada babak pertama.

Skuad muda Taeguk Warrior hanya mampu menjaringkan satu gol sahaja pada babak kedua sekaligus menyaksikan mereka tumpas dengan keputusan 2-1 di tangan skuad Harimau Muda.

2018 Asian Games Men's Football | Friday, 17th August 2018Full TimeMALAYSIA 2-1 KOREA REPUBLICSafawi Rasid 5' 45'+1; Hwang Ui Jo 88'* Malaysia advance to Round of 16#FAM #HarimauMalaya #AsianGames2018 pic.twitter.com/W8S7sfOme1

Sungguhpun mereka tumpas kepada Malaysia yang dibimbing oleh Datuk Ong Kim Swee pada masa tersebut, Korea Selatan B-23 yang turut disertai oleh bintang Tottenham Hotspur, Song Heung-min tetap muncul juara dan merangkul pingat emas bagi acara bola sepak lelaki.

Manakala, penyerangnya, Hwang Ui-jo muncul selaku penjaring terbanyak kejohanan dengan catatan 9 gol.

Sementara itu, senarai 18 pemain skuad Olimpik Korea Selatan turut menyaksikan nama Son Heung-min tidak disenaraikan oleh ketua jurulatih, Kim Hak-bum.

Berikut adalah senarai penuh 18 pemain skuad Olimpik Korea Selatan:


Presiden KFA Pertimbang Guna Logo ‘Bunga Alamanda’ Selepas Dikecam Bertalu-Talu

Presiden Persatuan Bolasepak Kedah (KFA), YAB Muhammad Sanusi Md Noor mungkin akan mempertimbangkan menggunakan logo lain selepas cadangan logo awal yang tular dikecam oleh para peminat.

Antara logo yang mungkin dipertimbangkan (sepertimana gambar di atas) adalah rekaan oleh peminat yang dihantar kepada Sanusi. Ia dikongsikan olehnya dalam satu hantaran di media sosialnya, semalam.

Logo tersebut diinspirasikan oleh logo KFA lama yang mempunyai elemen-elemen seperti Bunga Alamanda, bola berwarna putih, berlatarbelakangkan warna tradisi hijau, kuning dan merah serta slogan ‘Biar Jasa Jadi Kenangan’.

“Ramai peminat pasukan Kedah hantaq mai minta pilih logo-logo ini, InsyaAllah akan dipertimbangkan.” ujar Sanusi.

“Cadangan dan pandangan sentiasa dialu-alukan.” tambahnya lagi.

Semalam, Sanusi merangkap Menteri Besar Kedah mengumumkan nama dan logo baharu yang bakal diguna pakai oleh pasukan Kedah setelah melengkapkan proses penswastaan sepertimana diwajibkan oleh Persatuan Bolasepak Malaysia (FAM).

Walaupun logonya belum dilancarkan dan dipertunjukkan secara rasmi, namun tular sebuah logo ‘cincai’ sama seperti gambaran yang diperkatakan oleh Sanusi semasa sidang medianya.

Beliau turut mengumumkan pasukan Kedah selepas daripada ini akan dikenali sebagai Darulaman Football Club (DFC). Pengumuman itu membuatkan para penyokong skuad Helang Merah berang ekoran perkataan ‘Kedah’ digugurkan.

Amarah mereka semakin bertambah apabila Sanusi memberikan alasan tidak mahu menggunakan nama Kedah Football Club (KFC) kerana akan berkongsi akronim dengan jenama rangkaian restoran makanan segera terkenal, Kentucky Fried Chicken (KFC).

Featured Image: FB Muhammad Sanusi Md Noor


Presiden KLFA Harap DBKL Pertimbang Tambahan RM5 Juta Kepada KL City

Presiden Kuala Lumpur FA (KLFA), Khalid Abdul Samad berharap Datuk Bandar Kuala Lumpur dapat mempertimbangkan pertambahan dana daripada Dewan Bandaraya Kuala Lumpur (DBKL) daripada RM5 juta kepada RM10 juta.

Untuk makluman, DBKL selaku penaja utama Kuala Lumpur City FC (KL City) telah menyalurkan dana sebanyak RM5 juta secara konsisten musim demi musim sejak 2020 lagi kepada pasukan itu.

Khalid turut mendedahkan, KL City sepatutnya mendapat peruntukan sebanyak RM10 juta pada tahun 2020 yang telah diluluskan semasa beliau menjadi Menteri Wilayah Persekutuan sebelum berlakunya pergolakan politik tanah air.

Pada masa yang sama, pihak pengurusan KL City berpuas hati dengan prestasi semasa pasukan yang kini di tangga keenam liga selain daripada mara ke pentas separuh akhir Piala FA 2023.

Ianya bersesuaian dengan taraf pasukan yang memiliki bajet berstatus sederhana dengan anggaran sekitar RM16 juta hingga RM18 juta pada musim ini.

Tambah Khalid, angka tersebut juga meningkat lebih sedikit berbanding musim lalu rentetan penambahan pasukan di bawah KL City seperti KL City Extension, KL City Bawah 20 Tahun (B-20), KL City Bawah 18 Tahun (B-18), KL Rovers dan terbaharu, skuad wanita KL City.

Dalam pada itu, Khalid juga menafikan dakwaan berlaku tunggakan gaji dan caruman Kumpulan Wang Simpanan Pekerja (KWSP) yang dikatakan membelenggu KL City dan mendakwa ini hanyalah serangan siber untuk memburukkan pasukan.

Featured Image: Kuala Lumpur City


Terbuka Korea: Juara Terbuka Malaysia Singkir Pearly-Thinaah Di Pusingan 16

Perjalanan beregu badminton wanita No.1 tanah air, Pearly Tan dan Thinaah Muralitharan dalam saingan Terbuka Korea 2023 terhenti setakat Pusingan 16 sahaja.

Ianya gara-gara terpaksa akur dengan kehebatan lawannya, juara Terbuka Malaysia 2023 merangkap beregu No.1 dunia, Chen Qing Chen dan Jia Yi Fan.

Bagaimanapun, ketika turun berhadapan dengan pasangan dari China itu, Pearly-Thinaah yang kini berada di ranking ke-11 dunia tidak memberikan mereka laluan yang mudah.

Dalam pertarungan tersebut, Qing Chen-Yi Fan terpaksa menghadapi tiga set permainan terlebih dahulu sebelum dapat menumpaskan Pearly-Thinaah.

Bukan itu sahaja, pertarungan sengit yang berkesudahan dengan skor 21-17, 17-21 dan 21-19 turut memakan masa lebih satu jam permainan.

Korea Open 2023WD – R16             🇨🇳CHEN Qing Chen🏅21 17 21 🇨🇳JIA Yi Fan🏅             🇲🇾TAN Pearly17 21 19 🇲🇾THINAAH Muralitharan

— BWFScore (@BWFScore) July 20, 2023

Sebagai rekod, ini merupakan kekalahan keempat berturut-turut dialami oleh Pearly-Thinaah bertemu Qing Chen-Yi Fan di pentas antarabangsa sejak tahun 2022.

Dua hari lalu, Pearly-Thinaah turut mengharungi hampir satu jam permainan ketika berhadapan wakil Jepun, Rui Hirokami dan Yuna Kato dengan pungutan mata 21-17, 15-21 dan 21-15 sebelum mengesahkan tempat ke Pusinga 16.

Untuk makluman, ini merupakan kejohanan antarabangsa pertama yang disertai beregu negara selepas Pearly mengalami kecederaan yang memaksa mereka menarik diri di Pusingan 32 Terbuka Singapura sekitar awal Jun lalu.

Sementara itu, Qing Cheng-Yi Fan yang melakar kemaraan ke suku akhir akan bertemu pasangan Jepun yang menghuni ranking ke-18 dunia, Rin Iwanaga dan Kie Naknishi untuk merebut tiket ke peringkat separuh akhir.

Featured Image: Perodua Malaysia Masters 2023


Kejohanan Berbasikal Trek Dunia: Lavreysen Rangkul Pingat Emas Keirin Kali Ketiga Berturut-Turut

Pelumba basikal trek Belanda, Harrie Lavreysen merangkul pingat emas bagi acara keirin lelaki buat kali ketiga berturut-turut dalam kariernya di Kejohanan Berbasikal Trek Dunia UCI.

Pelumba berusia 25 tahun ini merakamkan kejuaraan terbaru dalam perlumbaan akhir keirin yang berlangsung di Saint-Quentin-en-Yvelines, Perancis pada awal pagi tadi waktu Malaysia.

2022 UCI Men's Keirin World Champion! 💪#SQY2022 pic.twitter.com/GN6XRlKr7m

— UCI Track Cycling (@UCI_Track) October 13, 2022

Dalam perlumbaan tersebut, pingat emas menjadi milik Lavreysen apabila basikalnya terlebih dahulu melintasi garisan penamat berbanding rakan senegaranya, Jeffrey Hoogland yang terpaksa akur meraih pingat perak.

Sementara itu, pelumba berusia 24 tahun dari Colombia, Kevin Quintero pula melengkapkan kedudukan podium dan meraih pingat gangsa setelah menamatkan perlumbaan di belakang Hoogland.

Untuk makluman semua, ini juga menjadi pingat kesepuluh secara keseluruhan diraihnya di pentas Kejohanan Berbasikal Trek Dunia dalam kariernya.

Sementara itu, pelumba basikal trek negara, Muhammad Shah Firdaus Sahrom, 27 tahun, menamatkan acara ini di tempat kesepuluh. Sebelum itu, Shah menamatkan saingan di tempat keenam dalam perlumbaan peringkat separuh akhir sekaligus gagal menempatkan diri dalam kelompok enam pelumba terbaik di peringkat akhir.

Featured Image: UCI Track Cycling


Hatrik Amri Sekat Hajat Kedah Pintas JDT Di Tangga Pertama Liga Super

Jaringan hatrik daripada penyerang veteran Sabah FC, Amri Yahyah serta satu jaringan daripada pemain kelahiran Korea, Park Tae-su menyerkat hasrat Kedah Darul Aman FC (Kedah) untuk memintas Johor Darul Ta’zim (JDT) daripada tangga pertama Liga Super.

Sebelum berlangsungnya perlawanan ini, Kedah berada di tangga kedua – berkongsi 12 mata dengan JDT – pendahulu liga. Sabah pula, di tangga ketiga dengan 9 mata. Kedah hanya memerlukan keputusan seri untuk membolehkannya mendahului saingan Liga Super namun keputusan sebaliknya yang berlaku.

Dalam perlawanan yang berlangsung di Stadium Likas sebentar tadi, Amri yang berusia 41 tahun mencipta hatrik pertamanya pada musim ini dengan menjaringkan gol pada minit ke-50, ke-62 dan ke-71.

71' GOL | Amri Yahyah melengkapkan hatrik dengan melakukan "chip" dari sudut yang sukar!@SabahFCofficial 4-0 @kda_fc #LigaSuper2022 pic.twitter.com/80WFbAGN7q

— #LigaMalaysia2022 (@MFL_MY) April 24, 2022

Baca: Pandai Berbahasa Melayu, Park Tae-su Turut Dipanggil ‘Karim’ Dalam Kalangan Rakan Sepasukan

Manakala jaringan daripada Park atau dikenali sabagai Karim pula hadir menerusi sepakan percuma pada minit ke-55. Tiada sebarang jaringan direkodkan oleh Kedah dan perlawanan itu berkesudahan dengan keputusan 4-0 memihak kepada skuad The Rhinos.

Kemenangan ini bukan sahaja memberikan tiga mata buat Sabah malahan membolehkan skuad kendalian Datuk Ong Kim Swee ini menduduki tangga kedua Liga Super untuk minggu ini.

Kedah yang dikendalikan oleh Aidil Sharin Sahak pula jatuh di tangga ketiga. Ketiga pasukan-pasukan iaitu JDT, Sabah dan Kedah berkongsi 12 mata namun dipisahkan dengan jumlah perbezaan gol.

Featured Image: Malaysian Football League


Penyerang Naturalisasi, De Paula Mengaku Namanya Zulhelmi

Sejak mendapat kad pengenalan biru dan menjadi warganegara Malaysia pada tahun ini, Guilherme de Paula diberikan nama panggilan baharu iaitu Zulhelmi oleh peminat bola sepak tempatan.

Siapa sangka nama panggilan Zulhelmi yang sekadar menjadi gurauan kalangan peminat kini digunakan sendiri oleh penyerang kelahiran Sao Paulo, Brazil yang berusia 34 tahun ini.

Perkara tersebut dikongsikan oleh Pegawai Media Persatuan Bola Sepak Malaysia (FAM), Wan Fakhrul Wan Bakar menerusi laman twitter peribadinya ketika De Paula menjalani ujian calitan menjelang pertemuan menentang Vietnam.

Dia sendiri sebut nama dia guilherme de paula 'zulhelmi' 😅 pic.twitter.com/iLfk3jF6ov

“Nama saya Guilherme de Paula Zulhelmi,” katanya kepada petugas yang melakukan ujian PCR ke atasnya, semalam.

Ciapan tersebut dikongsikan oleh Wan Fakhrul bagi menjawab persoalan seorang pengguna twitter, @burnquendro yang bertanyakan samada De Paula mengetahui atau tidak dirinya dipanggil Zulhelmi oleh sebahagian peminat dan penyokong skuad Harimau Malaya.

De Paula dinaturalisasikan oleh FAM setelah beraksi selama lima tahun berturut-turut dalam kancah bola sepak tempatan iaitu Liga Malaysia sejak tahun 2016.

Antara sebab lain dia dinaturalisasikan adalah untuk memberikan lebih pilihan kepada ketua jurulatih kebangsaan, Tan Cheng Hoe di bahagian serangan skuad kebangsaan terutamanya pemain yang mempunyai kelebihan daripada segi fizikal dan kemampuan untuk menjaringkan gol.

Untuk makluman, De Paula menjadi pemain ketiga yang dinaturalisasikan oleh FAM. Dua pemain sebelumnya adalah pemain sayap, Mohamadou Sumareh kelahiran Gambia dan pemain tengah, Liridon Krasniqi yang berasal dari Kosovo.

Featured Image: Football Association of Malaysia


Kedah Lantik Tokoh Kewangan, Dr. Mohd Daud Bakar Sebagai Penaung Kelab

Naib juara Liga Super 2021, Kelab Bola Sepak Kedah Darul Aman (Kedah) mengumumkan melantik tokoh dan pakar kewangan islam, Tan Sri Dr. Mohd Daud Bakar sebagai penaung (patron) kelab.

Pengumuman perlantikan itu dibuat oleh Presiden Persatuan Bola Sepak Kedah (KFA), Dato’ Seri Muhammad Sanusi Md Nor merangkap Menteri Besar Kedah menerusi satu sidang media yang diadakan pada hari ini.

“Saya yakin dengan penglibatan tokoh sebesar Tan Sri Dr. Mohd Daud Bakar akan mampu menjadi penyuntik stamina baharu kepada KDA FC dan industri bola sepak di negara ini.

“Penglibatan Tan Sri secara langsung bersama KDA FC diyakini akan dapat membantu usaha-usaha untuk mewujudkan jaringan pintar KDA FC dengan semua pemegang taruh termasuk seluruh warga Kedah Darul Aman.

“Dengan pengalaman dan reputasi yang dimiliki oleh Tan Sri, saya yakin beliau mampu dan mempunyai keupayaan yang lebih daripada mencukupi untuk membantu kelab dalam aspek pengurusan dan hal-hal yang berkaitan demi kemajuan dan kelestarian bola sepak di negeri Kedah Darul Aman.

“Ini penting bagi memenuhi aspirasi Kedah yang mahu mewujudkan pasukan yang lebih mantap untuk mencipta pelbagai kejayaan di peringkat nasional dan antarabangsa dalam industri bola sepak (yang merupakan) sukan teras di negara kita dan juga sukan utama di Kedah.” kata Sanusi dalam sidang media yang turut disiarkan secara dalam talian oleh laman sosial kelab.

Sungguhpun Dr. Mohd Daud merupakan individu yang banyak terlibat dalam bidang korporat, kewangan dan pendidikan, perkembangan mengenai pasukan Kedah turut diikutinya secara rapat sepertimana yang kerap dikongsikannya menerusi laman sosialnya.

Untuk makluman semua, sebelum dilantik secara rasmi sebagai penaung kelab, Dr. Mohd Daud telah melakukan persiapan awal termasuk melakukan lawatan ke gelanggang rasmi Johor Darul Ta’zim (JDT) iaitu Stadium Sultan Ibrahim (SSI) yang serba canggih untuk belajar serta melihatnya dengan lebih dekat.

A delegation of Kedah Darul Aman FC officials got a closer look at the state-of-the-art Sultan Ibrahim Stadium belonging to Johor Darul Ta'zim FC (JDT) ahead of tonight's Malaysia Cup quarter-final second leg. Luaskan Kuasamu Johor.More photos at https://t.co/sEFEGDbGVZ pic.twitter.com/syf5c8H4Ih

Sebagai tambahan, Dr. Mohd Daud merupakan anak jati negeri Kedah yang lahir di Simpang Kuala, Alor Setar dan kini berusia 57 tahun. Beliau merupakan Presiden Universiti Islam Antarabangsa Malaysia (UIAM) serta Pengerusi Majlis Agama Islam Wilayah Persekutuan (MAIWP).

Selain dua jawatan yang dinyatakan di atas, Dr. Mohd Daud banyak terlibat sebagai Pengerusi Majlis Penasihat Syariah di beberapa institusi kewangan dalam dan luar negara seperti Bank Negara Malaysia (BNM), Suruhanjaya Sekuriti (SC), Permodalan Nasional Berhad (PNB), Lembaga Perkhidmatan Kewangan Labuan, Astana International Financial Centre (AIFC) dan First Abu Dhabi Bank, UAE.

Featured Image: JOHOR Southern Tigers


FAS Bakal Perkenalkan Liga B-21 & Liga B-19 di Selangor Pada Tahun 2021

Pemisahan dan proses penswastaan di antara persatuan bola sepak (FA) dan kelab bola sepak (FC) membolehkan Persatuan Bola Sepak Selangor (FAS) memberikan tumpuan yang lebih baik kepada pembangunan akar umbi.

Menurut Setiausaha Agung FAS, Izrin Nabil Ismail, di antara program pembangunan yang akan disegerakan oleh FAS bagi tahun 2021 adalah memperkenalkan dan menjalankan kejohanan liga di peringkat belia.

https://t.co/z8PhkRxKWbICYMIBaca mengenai misi & fokus FA Selangor selepas penswastaan Selangor FC melalui pautan di atas. #KitaAdalahSatu#85Years#CreatingALegacy pic.twitter.com/9kjsNCNAVy

“Tahun 2021 menjadi tahun pertama kami akan perkenalkan dan jalankan Liga Bawah 19 (B-19) Tahun dan Liga Bawah 21 (B-21) Tahun di peringkat negeri Selangor.

“Ini merupakan sebahagian daripada mandat FAM (Persatuan Bolasepak Malaysia) yang perlu kita gerakkan.” katanya ketika ditemui Sukanz.

Kejohanan liga peringkat remaja ini akan disertai oleh kelab-kelab gabungan yang berdaftar dengan badan induk bola sepak negeri terbabit. Difahamkan ada sebanyak 77 buah kelab gabungan yang berdaftar dengan FAS setakat ini.

Selain itu, mereka turut mengambil inisiatif sendiri untuk menjalankan saingan liga-liga remaja atau junior yang merangkumi saingan Liga B-17, B-15, B-12, B-10 dan B-8.

Untuk menjalankan liga-liga di peringkat akar umbi ini, FAS mendapat sokongan daripada kerajaan negeri menerusi geran yang diberikan serta dokongan syarikat-syarikat korporat yang mahu menyumbang menerusi program Tanggungjawab Sosial Korporat (CSR) masing-masing.

“Kerja-kerja pembangunan sememangnya memerlukan dana, dan kita pula tidak membuat sebarang keuntungan daripada liga-liga ini, dan ianya disubsidikan.” tambahnya lagi.

Selain itu, tahun depan juga menjadi tahun pertama FAS akan melancarkan saingan liga bola sepak bagi wanita di negeri Selangor. Untuk peringkat awal, penyertaannya adalah terbuka untuk satu kategori sahaja sebelum diluaskan kepada kategori umur yang lain.

“Tujuannya untuk memberi galakan kepada wanita dan kanak-kanak perempuan untuk bermain bola sepak tetapi kita juga cuba untuk bawa agenda ini ke peringkat yang lebih tinggi dengan memperkenalkan program duta untuk bola sepak wanita.” jelas Nabil lagi.

Antara perkara lain yang akan diberikan tumpuan khusus oleh FAS pada tahun hadapan adalah adalah menjalankan liga-liga amatur dan sosial sedia ada yang terdiri daripada saingan Selangor Champions League (SCL), Liga Super FAS, Liga Perdana FAS, Liga Divisyen 1 FAS dan Liga Divisyen 2 FAS.

Bukan itu sahaja, FAS juga akan memainkan peranan untuk hidupkan kembali industri bola sepak yang terhenti ekoran pandemik Covid-19 serta membantu kelab-kelab kecil. Tidak dilupakan, terlibat sama dalam pembangunan jurulatih dan pengadil di negeri tersebut.

“Tugas kita (FAS) adalah menyediakan ekosistem (bola sepak) yang menyeluruh untuk negeri (Selangor).” terang Nabil.


Ranking BWF: Kean Yew Menembusi Kelompok 15 Terbaik, Zii Jia Kekal Di Tangga Ke-7

Kejayaan pemain perseorangan lelaki Singapura, Loh Kean Yew muncul juara di Kejohanan Dunia Persekutuan Badminton Dunia (BWF) turut sama meningkatkan kedudukan ranking dunianya.

Menerusi kemaskini terbaru di laman sesawang BWF, Kean Yew yang merupakan pemain kelahiran Pulau Pinang merekodkan peningkatan sebanyak 7 anak tangga sekaligus meletakkannya di ranking ke-15 dunia – pencapaian terbaik dalam kariernya.

Sementara itu, pemain India yang berusia 28 tahun, Srikanth Kidambi merangkap naib juara Kejohanan Dunia BWF pula merekodkan 4 kenaikan anak tangga dan berjaya menemnusi kelompok 10 pemain terbaik dunia.

Manakala, jaguh perseorangan negara, Lee Zii Jia yang mara sehingga ke peringkat suku akhir kejohanan yang sama kekal di tangga ke-7 dunia.

Secara keseluruhan, kedudukan 5 pemain perseorangan lelaki terbaik dunia tidak berubah pada minggu ini dengan Viktor Axelsen kekal di tempat yang pertama sambil diikuti oleh Kento Momota, Anders Antonsen, Chou Tien Chen dan Anthony Sinisuka Ginting.

Featured Image: Badminton World Federation


Sumareh Sarung Jersi No.13 Bersama Police Tero FC

Kelab berpengkalan di Thailand, Police Tero FC mengumumkan ketibaan penyerang baharu, Mohamadou Sumareh secara rasmi.

Sumareh, 25 tahun, yang merupakan penyerang naturalisasi skuad kebangsaan Malaysia diumumkan oleh skuad The Silver Shield Dragons menerusi laman sosial pasukan berkenaan, petang tadi.

Menurut kenyataan rasmi kelab, Sumareh didatangkan oleh Police Tero FC bagi tujuan memperkukuhkan bahagian serangan untuk mengharungi baki saingan Thai League 1 yang akan bersambung bermula 12 september.

Turut dimaklumkan, Sumareh diberikan jersi bernombor 13 namun pemain kelahiran Gambia ini tidak akan diturunkan dalam perlawaan terdekat menentang Port FC.

Hal ini kerana Sumareh perlu mematuhi arahan kuarantin sebagai langkah untuk membendung penyebaran Covid-19.

Featured Image: Everything Thai Football


Malaysia Masters: Peng Soon-Yee See Lepasi Cabaran Indonesia Di Pusingan Kelayakan

Beregu campuran bebas (independent) negara, Chan Peng Soon dan Cheah Yee See berhasil memastikan kemaraan ke babak undian utama saingan Malaysia Masters 2023 selepas melepasi ujian di pusingan kelayakan, pada hari ini.

Gandingan pemain yang berusia 35 dan 27 tahun masing-masing itu mara setelah menumpaskan pasangan No.9 Indonesia, Adnan Maulana dan Nita Violina Marwah secara “straight set” dengan skor 21-19 dan 22-20 dalam tempoh masa 45 minit permainan.

PERODUA Malaysia Masters 2023 presented by DAIHATSUXD – Qual. QF          🇲🇾CHAN Peng Soon🏅21 22 🇲🇾CHEAH Yee See🏅          🇮🇩Adnan MAULANA19 20 🇮🇩Nita Violina MARWAH

— BWFScore (@BWFScore) May 23, 2023

Kemenangan ini membawa Peng Soon-Yee See yang berada di ranking ke-33 dunia bertemu wakil Republik Korea, Kim Won-ho dan Jeong Na-eun merangkap pilihan ketujuh kejohanan di Pusingan 32, pada hari esok.

Pertarungan tersebut bakal menjadi pertemuan sulung melibatkan kedua-dua pihak di pentas antarabangsa.

Untuk makluman, Orleans Masters pada awal April lalu menjadi saingan terakhir disertai Peng Soon-Yee See yang menyaksikan mereka mara sehingga ke peringkat suku akhir buat pertama kali dalam kejohanan yang disertai mereka pada tahun ini.

Featured Image: Badminton Association of Malaysia


AKRAM Sasar Lahirkan Lebih Ramai Pemain Ragbi

Penubuhan Pusat Kecemerlangan Sukan Ragbi Jabatan Pendidikan Negeri Melaka atau dikenali sebagai Akademi Ragbi Melaka (AKRAM) diharapkan dapat melahirkan lebih ramai pemain ragbi khususnya di negeri Melaka.

Hasrat tersebut dinyatakan oleh Exco Pendidikan dan Teknologi Negeri Melaka, YB Datuk Rais bin Datuk Wira Yasin merangkap Timbalan Presiden Melaka Rugby selepas merasmikan penubuhan akademi tersebut di Hotel Seri Malaysia, Ayer Keroh, semalam.

Alhamdulilah petang ini saya dijemput untuk merasmikan Akademik Ragbi Melaka (AKRAM) yang diadakan di Hotel Seri Malaysia,Ayer Keroh.#DemiPayaRumput#MelakakuMajuJayaRakyatBahagiaMenggamitDunia pic.twitter.com/xFkj0nTof4

“Akademi Ragbi yang buat julung kalinya ditubuhkan di Melaka adalah bertujuan melahirkan lebih ramai pemain ragbi khususnya dalam kalangan pelajar di peringkat sekolah. Bak kata pepatah melentur buluh biarlah dari rebungnya.” katanya seperti dikongsikan di laman sosialnya.

Dimaklumkan SMK Telok Mas menjadi venue utama untuk akademi ini.

“Berkemungkinan tidak semua mampu menyertai skuad kebangsaan mahupun terpilih bermain di peringkat antarabangsa. Akan tetapi sekurang-kurangnya usaha murni ini mampu mencungkil lebih banyak bakat baharu, secara tidak langsung akan melahirkan lebih ramai pelapis skuad ragbi negara di masa hadapan.” tambahnya lagi.

Featured Image: Facebook Rais Yasin


Tiga Pemain AMD Jalani ‘Trial’ Bersama Kelab Perancis & Luxembourg

Akaun media sosial rasmi Program Pembangunan Bola Sepak Negara (NFDP) memaklumkan seramai tiga orang pemain terbaik Akademi Mokhtar Dahari (AMD) akan berlepas ke Perancis dan Luxembourg.

Pemergian ketiga-tiga pemain tersebut iaitu Mohammad Haykal Danish, Rohisham Haikal serta Muhammad Abu Khalil adalah untuk menjalani latihan percubaan (trial) bersama dua buah kelab iaitu FC Annecy dan Racing FC bermula 2 hingga 19 Jun ini.

Dimaklumkan, mereka ke sana sambil diiringi oleh Pengarah Teknikal NFDP, Saad Ichalalene serta jurulatih bawah 17 tahun (B-17) AMD, Amarul Naza Mohamad.

3 PEMAIN TERBAIK AMD JALANI LATIHAN PERCUBAAN BERSAMA KELAB DI EROPAH

3 Pemain AMD telah berlepas pagi ini ke Perancis bagi menjalani latihan percubaan bersama kelab Kelab FC Annecy di Perancis dan Racing FC di Luxembourg bermula 2 Jun sehingga 19 Jun 2022. pic.twitter.com/0UX1UXUVPW

— NFDP Official (@NFDPOfficial) June 1, 2022

Untuk makluman semua, dua daripada pemain tersebut, Haykal Danish dan Rohisham Haikal merupakan antara pemain terbaik AMD bagi Generasi 2005. Kedua-dua pemain ini pernah beraksi bersama Paris Saint-Germain (PSG) bawah 13 tahun (B-13) dalam Kejohanan Antarabangsa V Memorial Giuseppe Augello di Rome, Itali pada tahun 2018.

Sementara itu, Abu Khalil pula merupakan tonggak utama skuad AMD B-17 yang beraksi dalam kejohanan Piala Presiden 2022. Ketika ini, AMD B-17 merupakan pendahulu bagi saingan Kumpulan A yang turut terdiri daripada Penang, Kelantan United, Kelantan, Kedah Darul Aman dan Perlis United.

Sebagai tambahan, penghantaran pemain-pemain terbaik AMD menjalani “trial” bersama kelab-kelab luar negara merupakan inisiatif Sekretariat NFDP bersama Majlis Sukan Negara (MSN) bagi meningkatkan kebolehpasaran pemain selepas tamat pengajian bersama AMD.